Allindi.com : Penaos e vez lavaret BreizhVod e korseg ?\nAn holl vrezhonegerien yaouank a anav Breizh Vod bremañ. Al lec’hienn nemeti ma c’hell Yann Brezhoneger sellet ouzh videoioù diwar c’houlenn e brezhoneg eo Breizh Vod. Hogen, bez ez eus e Korsika ar memes seurt lec’hienn : Allindì.com an hini eo. N’eo ket Allindì e korseg penn-da-benn, filmoù ha teulfilmoù e galleg a zo ivez warnañ. Met un toullad a filmoù, berr-filmoù ha videoioù e korseg a c’heller sellet ha danvez a-zibab ‘zo !\nEvit ledanaat an dachenn da beuriñ ez eus bet dibabet da lakaat filmoù a sell ouzh Bro-Korsika pe filmoù bet sevenet gant Korsiz met ivez filmoù a-sell ouzh bed ar Mor Kreizdouarel. Setu perak ez eus oberennoù evel « De Chatila nous partirons » (Liban) da skouer. Filmoù troet war ar minorelezhioù a gaver ivez, evel un teulfilm war ar c’hanak Jean-Marie Tjibaou.\nTeulfimoù politikel a c’hell bezañ dedennus-kenañ evidomp-ni bretoned, dreist-holl pa vez anv a bolitikerezh. Hini « Quastana Portrait de Campagne(s) » diwar-benn ar politikour broadelour Paul Quastana a blijo d’ar vroadelourien lakomp. Evel e plijo « Corse et Armes », diwar-benn an darempredoù etre korsiz hag an armoù, d’an dudonourien pe d’ar sokiologourien tik gant danvez Korsika.\nE korseg hag e galleg eo al lec’hienn hag argantaet eo gant ar C’hCullitivita di Corsica hag an ADEC. 4€/miz priz ar c’houmanant, pezh n’eo ket kaer…\nCulture 11/02/2021 04:20\nA La Une 13/11/2020 04:59\nBreizhVOD. La langue bretonne a désormais son Netflix


Judas Cyriacus - Wikipedia\nUr pennad Cyriacus zo ivez.\nMerzherinti Judas Cyriacus\nJudas Cyriacus, pe Cyriacus Jeruzalem, pe Cyriacus Ancona, pe Quiriacus, Quiricus, Kyriakos ( ha Quirico e spagnoleg, Ciriaco en italianeg, Quiriace evel anvet e galleg e Provins (Bro-C'hall)), marvet war-dro 360, zo ur rabin yuzev deuet da vout sant katolik. Lidet e vez war-dro ar 4 a viz Mae.\nGanet e oa Judas e Jeruzalem, mab e oa da Simeon hag Anna, mab-bihan da Zachée. Rabin ar sinagogenn amezek e oa. Er bloaz 326 e teuas an impalaerez Helena, mamm an impalaer Constantinus, da Jeruzalem, da glask penn eus Gwir Groaz.\nAdtapet diwar « https://br.wikipedia.org/w/index.php?title=Judas_Cyriacus&oldid=1960210 »


Diwan - Souten a reont Diwan da goulz Nedeleg\nDegemer > Souten-a-reont-diwan-da-goulz-nedeleg\n©Skol Diwan Lesneven\nEmañ ar vakañsoù Nedeleg o tostaat. Ur mare brav evit en em gavout asambles ha bezañ kengret gant ar re all. Lakaomp war wel neuze hor c’hevezerien a zo bet brokus evit Diwan ar bloaz-mañ.\nCD "Nedeleg e Breizh" gant Coop Breizh\nSouten a ra Coop Breizh ar brezhoneg gant ar bladenn "Nedeleg e Breizh" en ur reiñ ul lodenn eus ar gounidoù d’an hentennoù divyezhek, Diwan en o zouez. Kalz a arzourien, kanerien ha sonerien, lod brudet dija e Breizh ha lod all tud yaouank donezonet bodet evit kanañ kanaouennoù e galleg hag e brezhoneg. E-touez an arzourien, un nebeud anezho zo bet skoliatet e Diwan, reoù all a zo tost o c’halon ouzh Diwan... Da lavaret eo, tud tost o c’halon ouzh an arzoù hag ar brezhoneg. Ouzhpenn-se, d’ar Gwener 17 a viz Kerzu 2021 e vo aozet ur sonadeg e Iliz veur Kemper, emañ ar bilhidi e gwerzh amañ.\nBagadini, ur raktres evit sevenadur Breizh\nAwenet gant albomoù Panini. Un albom vignetennoù embeg ennañ eo Bagadini. Ur raktres sevenadurel evit souten stummadur sonerezh ar sonerien hag evit ar brezhoneg. En albom-mañ e kaver 16 bagad ar rummad kentañ ha 22 skeudenn sonerien a ra pep strollad. Gant ar soñj ebarzhiñ ar brezhoneg er raktres eo bet savet an albom divyezhek hag ar gounidoù a vo roet da zDiwan.\nLevr skeudennoù “Tri Yann e Kenavo”\nEmbannet eo ul levr skeudennoù "Tri Yann e Kenavo" gant al luc’hskeudenner Gael Dupret evit enoriñ ar strollad brudet-kenañ e bed ar sonerezh keltiek. Ul levr gouestlet d’o red micherel hir hag a ziskouez kalz a sonadegoù kinniget gant ar strollad. 5% eus ar gwerzhioù az aio da zDiwan.\nProfoù da zDiwan hag ar gazetenn Ya!\nYa!, kazetenn sizhuniek e brezhoneg a ginnig ur c’houmanant bloaz niverel d’an holl re a raio ur prof da zDiwan e miz Kerzu 2021. Ouzhpenn se, gant ar profoù roet da zDiwan e c’heller kaout un distaol a 66% eus ar prof war an tailhoù ! Ur c’houmanant Ya! da c’hounit + un distaol war an tailhoù = Nedeleg a zo evit gwir !\nSetu mennozhioù da brofañ ha da lakaat dindan ar wezenn sapr. Gouelioù laouen deoc’h holl ha trugarez d’hon holl gevelerien evit o brokusted !\nMuioc’h c’hoazh a vennozhioù profoù !\nMuioc’h a vennozhioù c’hoazh war ar pennad “Nedeleg e brezhoneg” embannet e miz Kerzu 2020\nHag evit ma pleustro ar re yaouankañ war ar brezhoneg e-kerzh ar vakañsoù Nedeleg, kavit amañ hor pennad Danvez niverel e brezhoneg evit talañ ouzh ar c’henfinañ\nGerioù-alc'hwez stag : brezhoneg langue bretonne culture


Heol da greiznoz – Kalficher.\nHeol da greiznoz\nUn danevell gant Neil Jomunsi, lakaet e brezhoneg gant Fanch Guénasquel hag embannet amañ gant aotre hegarat an oberour.\nNe oa ket da dortañ. Ur mennozh fall an hini e oa bet. Fall-kollet, koulz lâret. Evit doare e oa an diboellañ mennozh biskoazh a oa deuet gantañ aze, hep mar na marteze. An hini mantrusañ, an hini dañjerusañ. An hini drochañ, e berr gomzoù, en anzav a ranke Fedor. Hennezh ne ouie ken met sorc’henniñ en avanturioù, ha koulskoude ne oa ket barrek da aozañ ar plaenañ baleadenn. Abalamour dezhañ e oant tapet brav o-daou eno. Eñ an hini en doa kinniget mont, ha pront e veze Pavel o tegas kement-mañ da soñj d’e genseurt seul taol ma krede egile all klask abeg d’o flanedenn.\n– Plijadur a-walc’h ‘teus bet, te ivez, keta ? a skrignas Fedor en ur zastum e zaouarn ouzh e gilpenn.\nE barr e fulor e oa Pavel c’hoazh ha ne oa ket prest da asantiñ d’ar wirionez : ya ‘vat, e-pad ur pennad e oa bet ar veaj-se ken c’hwek hag un droiad er baradoz. A-hed ar bloaz e oa kustumet an daou suner-gwad da vevañ dindan guzh er c’hêrioù bras poblet stank, rankout ma oa dezhe chom er gwasked ha gortoz an noz da glozañ evit mont da vale disoursi. Pebezh dudi ar vakañsoù en tu all da gelc’h an Arktik eta ! Un teuzer, koulz evit ar spered hag ar c’horf. En deizioù kentañ, atav…\nEno, pell a-walc’h en hanternoz, e pad an noz un hanter re, ha gwell a-se d’an daou gomper. War ar skorneg e oant en em gavet evel logod er bleud. Hag int ha gweladenniñ kêriadennoù distro ha kampoù ar meuriadoù kozh dre an noz diziwezh, kuit a bep nec’hamant, hag en em veskañ gant tud ar c’hornad hag an douristed, ha lipat evajoù deus ar vro forzh pegement, hep soursial morse ouzh red an amzer. Ha pa groge lod da sevel goulennoù e veze trawalc’h dezhe sachañ o skasoù dre laer evit mont da dañva gwad nevez d’an tostañ bourc’h war ar gartenn.\n– Na pa vefemp chomet e Boden, a huanadas Pavel. Eno e oa tu deomp sellet ouzh ar skinwel da vihanañ.\nUr c’hruz a reas Fedor d’e zivskoaz. Gwir e oa strizhik un disterañ an iglou ma oant bac’het, hag ur miz bennak a oa tremenet abaoe an diwezhañ takenn a oa bet roet dezhe da sunañ. Hogen lec’h a oa da c’hoarzhin gant o flanedenn memes tra, a gave dezhañ atav. En diwezhañ kêr vras o doa gweladennet e oa savet disfiz oute ha gwell o doa kavet skampañ hep gortoz o fegement. Pelloc’h c’hoazh en hanternoz e oant erruet neuze, en inizi ar Svalbard. A-raok skarañ kuit o doa bet amzer da lonkañ o gwalc’h ha kontant e oant o kavout un tammig goudor evit ober ur pennad kousk, digenvez.\nGwall spontet e oant bet o tihuniñ ur miz goude : tarzhet en doa an deiz etretant, evit o brasañ gwalleur ! Savet uhel an heol, pa lâran mat, ha ne ginnige ket mont da guzh hep dale. Biskoazh splannoc’h ar skorneg o skediñ dindan e varroù tomm. Un druez…\n– Dre chañs e tremeno ur pesketour bennak hebiou toull an nor poent pe boent. A-walc’h e vo deomp kregiñ ennañ hag e sachañ ‘barzh.\n– Ha petra ‘vo graet p’en em gavo e vignoned da zrailhañ an iglou ?\n– Ma, devet e vimp, petra ‘ri… Hor yaouankiz hon do-ni roulet ha roulet mat, keta ? Ra vo douget hon eneoù uhel en neñv gant moged an tantad meur ! Fiziañs ‘m eus e vo kaer an abadenn.\nSkopañ ouzh al leur a reas Pavel.\n– Chom bev e-pad c’hwec’h kantved evit ober ma zalar diwezhañ en un toull skorn kollet a-benn fin ar gont ? Ma n’eo ket ur vezh ! Seurt marv ne jaoj ket din avat. Ha kalz ne vern penaos, n’eo ket deuet an amzer din da dremen c’hoazh !\n– Ata, n’eo ket dav dit tremen, goude-holl ! a fuc’has Fedor. Dit da choaz evit gwir, n’eo ket ?\nPavel a savas gwad dindan e ivinoù hag ur flac’had anezhe a ginnigas distagañ gant Fedor en e fas. O treiñ da sot e oa, ken pell a oa e oant bac’het o-daou. Ne vije ket bet chalet o kas e vignon tri-c’hant vloaz da sutal da virviken. Ne oa ket evit añduriñ pelloc’h e gamarad disoursi, skañv e benn, ha na zouje tra na den. Evel ha pa vefe hennezh mestr war ar bed tro-dro, hag eñ kozh tammig preñv dister koachet en e doull, koulskoude. Evit doare, ne oant ket tonket da badout pelloc’h eget ur boulomig erc’h war an aod e-kreiz miz Eost.\n– Pase skuizh on ganit, a respontas Pavel, ha ma n’eo ket an heol evit serriñ da glapez dit, me ‘gavo-me an tu.\nFedor ne oa ket evit mirout da skrignal.\nKroaziañ e zivrec’h a reas Pavel. Evit ur pennad, ne rannas ger. Ma oant enket en o iglou evit pell e oa kerkoulz dezhañ chom mut. Fedor a vazailhas, digor frank e veg ha dispak e vrogoù hir ha lemm. Treiñ a reas war e du hag en em reiñ da gousket. Ne oa ket ar wezh kentañ dezhe mervel gant an naon, ha moarvat ne oa ket an hini diwezhañ. Forzh pegen bihan e oa o gwad gante, ne oa ket ar pep diaesañ koulskoude. Gouzañv an eil egile, sed aze.\n– Alkent, eme Bavel a-benn ur c’hrogadig, ‘giz-se ‘mañ ’n traoù, karit pe ne rit ket, mod pe vod e rankimp abuziñ hon amzer.\nDigeriñ ul lagad a reas Fedor evit gouzout hiroc’h :\n– Petra a ginnigez ‘ta ? C’hoari grik ?\n– Lâr ur goñchenn din, kentoc’h.\n– Ur goñchenn ? Peseurt koñchenn ?\n– Forzh pe hini, unan vrav, ha hir, an hirañ posupl. Ha marteze e vi pardonet.\nFurchal en e varv a reas Fedor.\n– Hama… Gortoz ‘ta… Selaou ‘ta, deuet zo unan din !\nUn taol e oan e-kreiz ar mor bras o skeiñ war-zu porzh Madras. War ul lestr eus Kompagnunezh an Indez ‘ni ‘oa – ma, peseurt kantved ‘oa din-me ? Eus kêr Londrez hor boa loc’het ha deuet ‘oa ganin ur gaer a…\n– Ho pet truez, mar plij ! a droc’has Pavel kentizh. Trawalc’h gant ar c’hozh sorbienn-se ! Beilhadeg pe filaj, atav e teu honnezh ganit. Seizh-ugent gwezh ‘m eus he c’hlevet pe ‘gozik.\n– Moarvat. Bourraploc’h, n’am eus ket, avat…\n– Kont din unan ha n’am eus ket klevet biskoazh. Forzh pe hini…\n– Ma… N’on ket sur e vo ken bourrapl-se, neuze.\n– Kalz ne vern, talvoudus, dister, arabadus pe blijus, gant ma viro ac’hanon da valañ soñjoù.\nTra ma oa Pavel o treiñ war e gostez, skuizh-divi an tamm anezhañ, e krogas Fedor d’en em soñjal, pezh na c’hoarveze ket bemdez. Kozh-Noe e oa hennezh. D’an ampoent ma voe ganet, ne oa ket bet aloubet Konstantinopl gant an Durked c’hoazh ! Ha ne veze treset nemet ur c’hevandir war kartennoù ar bed. Evit istorioù, ne raent ket diouer dezhañ, alkent. Ha ma oa ar re vilañ hag ar re vezhusañ da vezañ renablet en e eurioù ivez e oa gouest da gontañ un toullad, a bep ton hag a bep liv, koñchennoù, gwerzioù, bourdoù ha kement zo… Hogen ur soñj all, eeunoc’h a-galz, a oa garanet don en e eñvor c’hoazh. Biskoazh ne oa bet Fedor evit ankouaat pegen hir en doa kavet e amzer e-pad ur c’hantved bennak, gwezhall gozh. Peurbadus ho puhez ne dalv ket plijadur bemdez, siwazh, sed ar pezh a lâre ar suner-gwad d’an neb a gare klevet. Divarvel pe get, heñvel an trepet : kavout bod ha boued a rank an nen, ha netra ken. N’eo ket souezh e veze prim o kontañ e veaj dreistordinal seul gwezh ma kave an dro.\nO venel kousket e oa Pavel.\n– Mall eo dit stagañ ganti bremañ, a gemennas. Krog ‘ta dre ar penn-kentañ-tout kement hag ober.\nTevel a reas Fedor war e breder eta ha stagañ gant e goñchenn, ha dre ar penn-kentañ-tout evel a oa dleet d’ur goñchenn gaer.\nUr sizhun bennak goude e teurvezas an heol mont da guzh hag a-benn ar fin e c’hellas an daou suner-gwad en em sachañ maez o iglou, moan o c’hof gante ha merglet o divesker. E-pad ur pennad e chomjont da sellet er vann, amzer lonkañ ur pikol analad aer fresk ha bamañ ouzh an neñvoù. Un tarzh-gouloù eus ar seurt na vez gwelet nemet en Hanternoz pellañ a oa o regiñ an oabl teñval evel luc’hed opal.\n– ‘Gav dit emañ an aotrou Doue o tigoll hor poan deomp pa’z omp deuet a-benn da c’houzañv an eil egile hep en em bilat ? a c’houlennas Fedor.\nUr mousc’hoarzh a zeuas gant Pavel war e zremm met ne respontas tra.\nHag an daou ha skeiñ etrezek ar c’hreisteiz. Don en erc’h e oa roudoù o botoù-ler war o lerc’h. Hir e oa an hent da doullañ c’hoazh betek en em gavout gant ur penn kristen bennak. Chom pizh war o anal a rankent eta. Goude derc’hel war e deod e-pad ur pennad e kredas Fedor terriñ an didrouz :\n– Pavel, ma mignon. Ha droug ‘peus ouzhin atav ?\nHennezh a lezas un huanadenn.\n– Hogozik din ober da stal dit, m’en tou… Ma… ‘Oa ket ken hir-se, ur seurt.\nPavel a gave dezhañ e oa deuet e geneil a-benn da c’hounit e bardon eta. Kaer en doa bet Fedor dibunañ e istor borodus e-pad an amzer ma oant bac’het, ne oa ket erruet er penn-diwezhañ, na tost. Roet en doa e c’her d’e gomper, avat : kenderc’hel a rafe gant e zanevell ur wezh all, kerkent ha ma vefe amzer da abuziñ c’hoazh. Evit sioulaat brezel etre an dud, flapañ zo gwell eget chom mut.\n– Ket ken hir… Brav eo lâret ! a c’hrozmolas Fedor. Me eo sec’h-kras din ma gourlañchenn atav !\n– Deomp ‘ta da lipat ur gouzoug bennak, neuze. Ha dalc’h soñj da zisplegañ din adarre penaos an diaoul ‘toa kavet an tu da dec’hout diouzh ar prizon da vare an Inkizision. ‘M eus aon ‘m eus ket komprenet re vat.\nUr c’hoarzh teñval a savas gant Fedor eus strad e galon hag a dregernas en avel sklas a fuc’he dre o blev marv.


Divyezhegez : ledanoc’h e vo ar c’hinnig\nDeskiñ un tamm brezhoneg gant Mervent. Luc'hskeudennoù : Jean-Jacques Banide\nLe 05/04/2019 • Mis à jour le 05/04/2019 | 10h18\nA-benn distro-skol miz Gwengolo e tegemero ar skol Yves ar Mañcheg he skolidi gentañ enskrivet en hentad galleg-brezhoneg. C’hoant he defe kêr da zigeriñ un eil lec’hienn divyezhek evit kempouezañ ar c’hinnig er gumun. Digor eo an enskrivadurioù !\nBez’ e vo unan eus nevezentioù bras an distro-skol : digoret e vo un eil hentad divyezhek galleg-brezhoneg e Kemper. « Un hentad divyezhek zo er skol Jacques Prévert dija, er skol-vamm hag er c’hentañ derez war un dro. Evit kempouezañ ar c’hinnig er gumun en doa c’hoant an ti-kêr da zigeriñ un eil hentad », eme Jean-Pierre Doucen, an eilmaer karget eus an deskadurezh hag ar brezhoneg. Emañ an diorroadur-se ivez e-barzh engouestloù ar garta Ya d’ar brezhoneg. Ar skol Yves ar Mañcheg, en Douar Du, zo bet choazet evit an dra-se.\nE Kemper emañ al lec’h skoliata diouzh al lec’h m’emañ ar gerent o chom. C’hwec’h tolead zo bet termenet. Ar rannañ e toeladoù avat ne sell ket ouzh an hentad divyezhek a zo digor d’an holl Gemperiz vihan, hag ivez da skolidi ar c’humunioù tro-dro pa ne c’hallont ket kaout un deskadurezh seurt-se en o c’humun. An danvez skolidi a rank bezañ ganet e 2014, 2015, 2016 pe 2017 evit mont e-barzh ar c’hlas-mamm nevez-se, gant meur a live.\nUn tañva eus ar brezhoneg evit ar re vihanañ\nEl liesdegemer « Ar Voused Vihan », a zo e Kemper, e kemer perzh ar re vihanañ, oadet etre 10 sizhun ha 3 bloaz, e mareoù ma roer un tañva eus ar brezhoneg dezho. Rak peder gwazourez, hag a zo desaverezed vugale yaouank pe eilbabigourezed, a gomz brezhoneg ganto e-pad obererezhioù zo. Emeur o paouez staliañ panelloù divyezhek ivez e-barzh al lec’h-se. Anavezet eo bet an ober-se gant ul label bet roet gant Divskouarn, ur gevredigezh hag a sikour diorren ar brezhoneg er frammoù evit ar vugaligoù.\nGoulennit titouroù ouzh degemer an ti-kêr, plasenn Sant-Kaourantin, digor eus al Lun d’ar Gwener (8e30 – 6e) ha d’ar Sadorn (9e – 12e), er 02 98 98 89 46 pe dre bostel (secretariat.education-enfance@quimper.bzh).\nDeskiñ un tamm brezhoneg gant Mervent\nHervez ur sontadeg dre bellgomz graet gant ar Rannvro e 2018 en ur c’houlennata 8 162 den, 77 % eus tud Penn-ar-Bed a zo savet a-du evit ma vo kelennet muioc’h ar brezhoneg er skolioù.\nAdembannet he deus Kêr Gemper he emouestl p’he deus sinet un emglev gant ar c’huzul-departamant, evit ar stignad deskiñ un tamm brezhoneg er skolioù kentañ derez.\nDek skol, 28 klas, e-skoaz 26 e 2017, a gemer perzh er stignad-se er bloaz-mañ, hag an dra-se e-pad 1 eur bep sizhun a-hed ar bloavezh-skol. Ar gevredigezh Mervent zo karget d’ober war-dro skolidi Kemper, evel ma vez graet amañ er skol Edmond Michelet.\nSkolioù all a ra o mad eus ar stignad-se : Yves ar Mañcheg, Léon Blum, Frederik ar Gwiader, Jacques Prévert, Kergoadalez, Ar Park Bihan, Paul Grimault, Pauline Kergomard, Ferdinand Buisson.


Luc'hskeudennerezh — Wikipedia\nE 1909 e oa bet ar Gall Étienne Mollier gant ar soñj da implijout ar film Patrom:Unitéen e venveg luc’hskeudenniñ lesanvet ar Cent-Vues, un benveg « godell » a dape kant luc’hskeudenn 18/Patrom:Unvez diouzh renk. Ar Cent-Vues a voe produet e 1910 ha garedonet e oa bet gant ar Vedalenn aour er Genstrivadeg Lépine. Kenwerzhekaet e oa bet met ne reas ket berzh-kaer . E 1913 e savas Oskar Barnack kentpatrom kentañ al Leica, a voe kenwerzhekaet adalek 1925 hag a oa bet an hini kentañ eus ar binvioù a rae er furmad 24 x 36 mm, a oa bet implijet peurliesañ betek dibenn an xxvet kantved.\nAdtapet diwar « https://br.bywiki.com/w/index.php?title=Luc%27hskeudennerezh&oldid=1749856 »\nKemmoù diwezhañ degaset d'ar bajenn-mañ d'an 31 Mae 2017, da 12:50.


Podolsk (Подо́льск e rusianeg) zo ur gêr eus Rusia ha kreizenn velestradurel Oblast Moskov eo. Emañ war ribl ar stêr Pac'hra, zo un adstêr d'ar Moskva. Ar gêr vrasañ eo en Oblast Moskov ha poblet eo gant 183 095 a dud hervez niveradeg 2010.\nIliz an Dreinded, e Podolsk\nDiwar ur geriadenn vihan, Podol, a oa e domani Abati Danilov, e Moskov, eo kresket Podolsk da zont da vezañ ur gêr vrasoc'h. Roet e oa bet dezhi ar statud a gêr gant an impalaerez Katelin II e 1791. En amzer-se e oa bet savet rannadoù melestradurel Rusia, gant gouarnourien en o fenn, ha kêrioù nevez.\nA-raok an Dispac'h Rusian e 1917, e oa Podolsk unan eus kêrioù greantel pouezusañ Rusia. Eno e oa ul labouradeg mekanikoù-gwriat Singer da skouer.\nAdtapet diwar « https://br.wikipedia.org/w/index.php?title=Podolsk&oldid=1636709 »\nDernière modification le 13 Ebr 2015, à 23:40


Ya d’ar brezhoneg : Ploueg-ar-Mor a resev al label a live 2\nYa d'ar brezhoneg 30/01/2018\nRoet e oa bet dija an testeniekadur a live 1 d’ar gumun gant an OPAB e 2009 evit bezañ sevenet 6 ober evit diorren ar yezh.\nDalc’het e oa bet al lid da reiñ label a live 2 ar garta Ya d’ar brezhoneg e ti-kêr Ploueg-ar-Mor d’ar Gwener 26 a viz Genver 2018 dirak an it. Lena Louarn, besprezidantez ar C’huzul-rannvro karget eus yezhoù Breizh ha prezidantez an Ofis publik, an ao. Jacques Mangold, maer hag an ao. Yves Simon, dilennad-dave.\nE 2018 e resev Ploueg-ar-Mor al label a live 2 evit bezañ graet war-dro 8 ober ouzhpenn, da lavaret eo : staliañ panelloù divyezhek e savadurioù an ti-kêr, staliañ plakennoù-straed divyezhek e plas ar re unyezhek, kemer perzh er vrudadeg vloaziek evit diorren ar c’helenn brezhoneg evit an oadourien.\nEstreget an holl draoù-se ez eus bet lakaet kalz a nerzh gant ar gumun evit aesaat an deskiñ brezhoneg d’ar re yaouank. Labouret he deus evit ma vefe digoret un hentad divyezhek en he skol bublik, degemer a ra ennañ bugale eus ar c’humunioù tro-war-dro ma n’eus hentad ebet, ha paeañ a ra un tamm eus an treuziad-skol evit ar vugale a ya da skol Diwan Pempoull.\nA-hend-all ez eus bet sinet ur gevrat-kefridi etre ar gumun hag an Ofis Publik, dezhi da vezañ kuzuliet ha sikouret en he labour.


Pajenn:Crocq - Klenved ar medalennou, 1908.djvu/47 - Wikimammenn\nPajenn:Crocq - Klenved ar medalennou, 1908.djvu/47\nYa, ar c’hure, mignon Fistoulik, ar c’hure da spounta ac’hanon. Hag ar pez dilabour-ze zo chommet em c’hichen d’am diwall ac’han m’eo bet digoret ar voest !…\nHan ! Gwelet ho peus c’hoaz ! Neuze ho peus ranket chomm fur ?\nFur ouz red ! Mez war ar glaou e oan azezet ; aoun am oa, sellit, aoun am oa ken na grenen o klask gouzout piou a c’hounezfe. Ma ! deut omp adarre koulskoude a-benn da veza hanvet gant teir mouez muioc’h. Ha penoz c’hoaz ? Abalamour epad an oferen-vintin em boa laeret eun daou-ugent mouez bennak. Hiviziken e rankin labourat d’ar mintin, abalamour d’ar c’hure.\nDroch, ar mear, a gav d’ezan koulskoude e c’hounezomp… penoz lavaret ?… dre an hentchou eün.\nDroch a zo diskiant a-walc’h da staga. Pa gomzan d’ezan eus va zaoliou kaer, e lavar d’in krenn ha krak : « Paour kez Skouarnek, emout adarre o fougeai ! » Oh ! Fistoulik, lez da vont, paneve ar « parti » pell zo n’am bije ket finvet ; gwelloc’h e vije bet ganin mont da c’houeza en eur zac’h-biniou ! Mes ar « parti » dao eo difenn anezan, a-enep ar c’hure zoken.\nGwelet a rit breman perak n’omp ket mignoned ar c’hure ha me.\nAdtapet diwar « https://br.wikisource.org/w/index.php?title=Pajenn:Crocq_-_Klenved_ar_medalennou,_1908.djvu/47&oldid=100794 »\nKemmoù diwezhañ degaset d'ar bajenn-mañ d'an 5 Ebr 2017, da 22:10.


Journal de Renaud Camus, lundi 8 avril 2019\ncréée le mardi 9 avril 2019, 0 h 17\nmodifiée le mardi 9 avril 2019, 0 h 22Plieux, lundi 8 avril 2019, dix heures du soir. Si par miracle il arrivait un jour que tous mes efforts politiques aboutissent à quelque chose, ~~~ ~~~~~~~~~ ~~~~~ ~~’~~~~~~ ~~~~~, ~~~ ~~~~~~ ~~~~ ~~~~~~~, ~~~ ~~ ~~~~~~~~~ ~~~~~~ ~~~~~~~~~~~ près, toutes ponctuelles, ~~~~~~ ~~~~~~~~ ~~~~~~~~ ~~~~ ~~~~~~~, ~~~~~~~~~~~, ~~~~~~~~ ~~~ ~~~~~~~ ~~~ ~~~~~~~~~~~~~~ ~~~ ~~~ ~~~~~~~ ~~~ ~~~ ~~’~~~~~~~~-~~~~~~~ ~~~~~~~~~~~. ~~~ ~~’~~ ~~ ~~~~ ~~~ ~~~~~~~ ~~~~~ ~~~ ~~~~~~~~ un peu au ~~~~~~~~, ~~~ ~~~ ~~~~~~~~ ~~~~~ ~~~ ~~~~~.\nNous ~~~~~~~~ ~~~~~~~ ~~~ ~~~~~~, ~~~~~~ ~~~~~~~~ ~~~ ~~~~, ~~~~ “~~~~~~~~~~~ ~~~ ~~~~~~~”, ~~ ~~~ ~~~~~~~~~~ ~~~~~~~~~-~~~~~~~, ~~~~~~~~~~ ~~~ ~~~~~~~~~~~~~. Je suis obligé ~~~ ~~~~~~~ ~~~~ ~~~~~~~~~~~, ~~~~, ~~~ ~~~~~ ~~~ “~~~~~~~~~~~ ~~~ ~~~~~~~”, ~~’~~~~~~~~ ~~~~~~~~~~~~ ~~~~~ ~~~ ~~~~~~ que trois journaux ~~~ ~~~~~~~~ — ~~~~ ~~~~~~~~~~~~~ ~~~ ~~~~ ~~~~~ : ~~~~~~~~~~~ Press, Le Monde et L’Incorrect, qui vient ~~~ ~~~~~~~~ ~~~~ ~~~~~~~ ~~~~~~~~~~ ~~~ ~~~~. ~~~~~ ~~~~~~~~ ~~~~~~~~~ ~~~ ~~~~~~~~ vides.\nEt ~~~~~~~~~, ~~~~~~ ~~~~~, ~~~~~ ~~~~~~~ ~~~ ~~~~~~~~ ~~~ ~~~~~~ ~~~~ ~~~~~~~~~~ ~~~ ~~~~~~~~~~, ~~~~ s’étaient très expressément annoncés Causeur, ~~~ Libertés, Le Figaro, ~~~, ~~~~. ~~~~~ ~~~ ~~~~ ~~~~~~~ ~~~~ ~~~~~ ~~~ ~~~~~… ~~’~~~~ ~~’~~~~~~~~~ ~~~ ~~~~ ~~~~~ ~~~~ ~~~ ~~~~~~~~ ~~~~~~~ ~~~ ~~~~~~, ~~~ ~~~~ fustigeait dès sa ~~~~~~~~~~ ~~’~~~-~~~~~~~~ : ~~’~~~~~~~~~~~~~ ~~~ ~~~ parole.\nLe ~~~~~~~~ ~~~~ ~~~~ ~~~ ~~~~ ~~~~~ ~~~~~~~~~~, ~~~~~~ ~~~~~~~~ ~~~ ~~~~, ~~~ ~~~~~~ ~~~~~~~, ~~’~~~~ ~~ ~~~~ ~~~~~ ~~~~~~~~~~~ ~~~ ~~~~ disent souhaiter beaucoup ~~~~ ~~~~~ ~~~ ~~~~ ~~~~~~~~ ~~~~ ~~~~~ ~~~~~~~~~ : ~~~~ ~~~~~~~~~~~~~, ~~~ ~~~~~~~ ~~~~~~~, ~~~ ~~~~~~~~~, ~~~~~~~~ ~~~~~~~ ~~~ ~~~~~~~~~~~ ~~~~~~~~~~~~~, ~~~~~ ~~~~~ ; ~~~ ~~~~~ ~~~~ ~~~~~ ~~~ Charles Millon, Charles ~~~~~~~~~~, ~~~~~~~~~~ ~~~~~~~~~ ~~~ ~~~~~-~~~~~~~~~ ~~~~~~~~… ~~~~ ~~~~~~~~~~~~~, ~~~~~~~ ~~~~ ~~~~~~~~ ~~~~~~~~~, ~~~~~ ~~~~~~ ~~~ ~~~~~ ~~’~~~~~~~~~~ ~~~~ ; ~~~~ ~~~~~~~, ~~~~~ ~~~~ ~~~ ~~~~~~~ ~~~~~~~ ~~~ ~~~~~~, jadis, m’ont renvoyé ~~~ ~~~~~~~ ~~~~~ ~~~~~~~~~ ~~~~ ~~~~~ ~~~~~~~ ~~~~~~~ ~~’~~~~~~ ~~~~~~ ~~~ ~~~~~~ ~~~~ ~~~~~~~ ~~~~~ ~~~~ ~~~~~~~ ; ~~~ ~~~~~~~~~ ~~’~~ ~~~~ ~~~~~ ~~~~~~~ ~~~~ ~~~~~~~ ~~~~~~~~~, ~~~~~ depuis lors ne ~~~~~~ ~~~ ~~~~~ ~~~~~~ ~~~~~ ~~~~~ : ~~~~~ ~~~~~~~ ~~~~~~~~~~~~~~ ~~~ ~~~~~~~~~~~ ~~~~~~~~~~~ ~~~ ~~~~~ ~~ ~~~~~~~, ~~~~~ ~~~ ~~’~~ ~~~~ ~~~~~ ; ~~~~~ ~~~ ~~~~ ~~~ ~~’~~~~~~~~~ ~~ elle quand je ~~~~~ ~~ ~~~~~~, ~~~~~, ~~~ ~~~ ~~~ ~~~~~, ~~~~~ ~~~ ~~~ ~~~~~~~ ~~~~~ ~~~~ ; ~~~~~ ~~~~~ ~~~~~~~~~ ~~~’~~~~~ ~~~~~ ~~~ ~~~ ~~~~~~, ~~~~~ ~~’~~ ~~~~ ~~~~, etc.\nNaturellement j’ai tendance à ~~~~~~~ ~~~~ ~~’~~~~ ~~~ ~~~~~~. ~~’~~~~~~~~~~~~ ~~~~~~ ~~~~~~~~ ~~ ~~~ ~~~~~~~, ~~~~~~ ~~~~~~ ~~~~~~~~~ ~~~~~ ~~~~ ~~~~~ ~~~~~ ~~~ ~~~~~~, ~~~~~~~~~ ~~~ ~~~~~~~~~-~~~~~~~. ~~~ ~~~~~~~~ ~~~~ ~~~~~~~~ beaucoup mieux que ~~~~. ~~~~ ~~~~~~~~~ ~~~~~ ~~~ ~~~~ ~~~~~~~~~~~~~ — ~~~ ~~~~~ non.\nLes ~~~~~~~~~~ — ~~~~ ~~~~~ ~~~ ~~’~~~~~~~~~~ ~~~ ~~~~~-~~~~~~~~~ ~~~~~~~~, ~~~~ ~~~~~~~~ — ~~~ ~~~~~~~~~~~ ~~~~ ~~~~~~~~~~~~~~, mais plus encore ~~~~ ~~~~~~~~~~ ~~~~ ~~~ ~~~~~~~~~, ~~~~~~~-~~~. ~~~ ~~~~~~ ~~~~~-~~~ ~~~ ~~~~~~~~~~~~ ~~~~~~~~~~~, fondées (~~~ ~~~~ ~~~~~ ~~~~~ ~~~~ ~~~ ~~~ ~~~~~ ~~~~ ~~~~~~~~~~…) ; ~~~~ ~~~~~~ ~~~ ~~~~~~~~~ les rumeurs sur ~~~ ~~~~~~~~~~ ~~~ ~~~~~ ~~~~~~~~~~~ “~~~~~~~~~~~”, ~~~~~ ~~~ ~~~~~~~~~~ ~~~’~~~~~~ ~~’~~~~~~~~ ~~~~~ ~~~~ ~~~~~~~~. ~~~~~~~~ ~~~~ ~~~’~~~~~~ ~~~~ ~~~~ ~~~~~ ~~~~~~~~~ ~~~~~~~~~.\nIl ~~ ~~ ~~~~~ ~~~~ les antieuropéistes acharnés ~~~ ~~~~~~~ ~~~~~~~~~~, ~~~ ~~~~~~~~ ~~~ ~~’~~~~~, ~~~~ ~~~ ~~~~~~~~ ~~~~~~~~~~~ ~~~~ ~~~ ~~~~~~~~~ — ~~~ ~~’~~~~~~~~~ ~~~~~~~~ désormais.\nNon ~~~~~~ ~~~~~~~~~~~, ~~~ ~~ ~~ ~~~~~ ~~~~ ~~~ peuvent s’accommoder de ~~~~ ~~~~~~~~~ ~~~ ~~~ ~~~ ~~~’~~~~ ~~~~~~~~ ~~~ ~~~~~~~~~~~~, ~~~~~~ ~~~ ~~~~~~-~~~~~~~~~~ ~~~, ~~~ ~~~~~~~~ ~~~~~~~~~~~, mon candaulisme. ~~~ ~~~ ~~~ ~~~~~ ~~~~~ ~~~~~~~ ~~~~~~~ ~~~~ ~~~~~~~~~~ ~~~ H. c’est, ainsi ~~~~ ~~~ ~~’~~ ~~~~~~~ ~~~ ~~~~~~~ ~~~~ ~~~~~~~~~~~~~~, ~~~~ ~~~~ ~~~~~~~~~~~~~, ~~ ~~’~~~ ~~~~ ~~~~~~~~~, ~~ ~~~~ ~~~~~~ ~~~~~~~~~ ~~~~~ ~~~~~~~~~~~. ~~~~~~~~ ~~~ ~~~ ~~~~~~ ~~~~ ~~~~ même au sein ~~~ ~~~~~ ~~~~~~ ~~~~~~~~~~~~ ~~~ ~~~~~~~ ~~’~~~ ~~~~~~~~~~ ~~~~ ~~~~~~~~~~~ ~~~ ~~~~-~~~~~ ~~ ~~~~~~~~~~ ~~~~~~ ~~~~~~~ ~~~~, ~~~ ~~~~ ~~~~~ ~~~~~~~~~ ~~~ ~~~~~~~~~~. ~~~ ~~~~ ~~~~~~ ~~~~~~~~~~, et bien conforme ~~ ~~~~ ~~~~~~~ ~~~~~~~~, ~~~~ ~~~ ~~~~~~ ~~ ~~~~~~~ ~~~~~ ~~~~~~~~~~~ ~~~ ~~ ~~~~~~~ ~~~~~ ~~~~~ ~~~~ ~~~~ juifs…\nMais ~~~ ~~~~~~ ~~~~ ~~~ ~~~~~~~~~~~ ~~~~~~~~~~~~ ~~ ~~~ peu de soutien ~~~~~~ ~~ ~~~ ~~~~~~~~~~~ ~~~~~~~~~~~ ~~ ~~’~~~~~ ~~~ ~~ ~~’~~~~~~~~ ~~~~ ~~~~ ~~~~ ~~~~~~~ — ~~~~~~-~~~ ~~~~~ ~~~~~ ~~~ ~~~~~~~~~~~ ~~~~~ ~~~~~~, ~~~~~ ~~~~ ~~~~~~~~~~~~ ~~~~~~~~. ~~~~~~~ voit quiconque fait ~~~ ~~~~~~~~ ~~~~~~~ ~~~ ~~~~, ~~~ ~~~~~ ~~~ ~~~ ~~~~ (~~~~~ ~~~ ~~~~~ ~~~~~~~~ ~~~ ~~~~, ~~~~~~~~~~), ~~~~~~ ~~~ ~~~~~~~~~~ ~~~~~~.\nvoir l’entrée du lundi 8 avril 2019 et son image dans Le Jour ni l’Heure


Pajenn:Le Gonidec - Bibl Santel pe Levr ar Skritur Sakr, eil levr.djvu/483 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/483\nGana é Galiléa, é péléac’h en doa gréat gwîn gan̄d dour. Hag énô éz oa eur Prin̄s pehini en doa eur mâb klân̄ é Kafarnaom.\n47. Hé-man̄ ô véza klevet pénaoz Jézuz a ioa deûed eûz a Judéa é Galiléa, a iéaz d’hé gavout, hag a bédaz anézhan̄ da ziskenni d’hé dî, évit iac’haad hé vâb ; rak daré é oa da vervel.\n48. Hôgen Jézuz a lavaraz d’ézhan̄ : Ma na wélit arwésiou ha burzudou, na grédit két.\n49. Hag ar Prin̄s a lavaraz d’ézhan̄ : Aotrou, disken abarz ma vézô marô va mâb.\n50. Jézuz a lavaraz d’ézhan̄ : Kéa, da vâb a zô béô. Ann dén-man̄ a grédaz er gér en doa lavaret Jézuz d’ézhan̄, hag a iéaz-kuît.\n51. Hôgen pa édo hé-man̄ enn hen̄t, hé vévellou a ziarbennaz anézhan̄, hag a lavaraz d’ézhan̄ : da vâb a zô béô.\n52 Hag hén̄ ô véza goulenned digan̄d-hô da bé heur é oa en em gavet gwelloc’h, é léverjon̄t d’ézhan̄ : Déac’h d’ar seizved heur ann dersien é deûz hé lézet.\n53. Ann tâd a anavézaz pénaoz é oa enn heur-zé en doa Jézuz lavared d’ézhan̄ : Da vâb a zô béô ; hag é krédaz hén̄ hag hé holl dûd.\n54. Hen-nez a oé ann eil vurzud a réaz Jézuz pa zeûaz a Judéa é Galiléa.\n1. Goudé-zé goél ar Iuzevien ô véza deûet, Jézuz a biñaz da Jéruzalem.\n2. Hôgen béz’ éz oa é Jéruzalem pin̄sin ann dén̄ved, péhini é iéz Hébré a zô hanvet Betsaida, hag en doa pemp pon̄dalez.\n3. É péré é oa gourvézet eul lôd brâz a dûd klân̄v, a dûd dall, a dûd kamm, a dûd dizec’het, péré a c’hortôzé ma vé kéfluslet ann dour.\n4. Rag Éal ann Aotrou a ziskenné a-amzer-é-amzer er pin̄sin ; hag ann dour a oa kéflusket. Ha piou-bennâg a ziskenné da-gen̄ta er pin̄sin, goude ma oa bét kéflusket ann dour, a iac’héé, daoust pé glén̄ved en doa.\n5. Hôgen béz’ é oa énô eunn dén péhini a ioa klan̄v eiz vloaz ha trégon̄t a ioa.\n6. Pa wélaz Jézuz hé-man̄ gourvézet, hag ô véza ma anavézé pénaoz é oa klan̄v pell amzer a ioa, e lavaraz d’ézhan̄ : Ha té a fell d’id béza iac’h ?\n7. Ann dén klan̄v a respoun̄taz d’ézhan̄ : Aotrou, n’em eûz dén évit va lakaad er pin̄sin, goudé ma eo bét kéflusket ann dour : hag é-pad émounn ô von̄t, eunn all a ziskenn em raok.\n8. Jézuz a lavaraz d’ézhan̄ : Saô, kémer da vélé, ha kerz.\n9. Hag ann dén-zé a zeûaz iac’h râk-tâl : hag é kéméraz hé wélé, hag é kerzaz. Hôgen ann dervez-zé a ioa deiz ar sabbat.\n10. Ar Iuzevien a lavaraz éta d’ann hini a ioa bét iac’héet : Ar sabbat eo, né kéd aotréed did dougen da wélé.\n11. Hag hén̄ a respoun̄taz d’ézhô : Ann hini en deûz va iac’héet, en deûz lavared d’in : Kémer da wélé, ha kerz.\n12. Hag hî a c’houlennaz digan̄t-han̄ : Piou eo ann dén-zé péhini en deûz lavared d’id : Kémer da wélé, ha kerz ?\n13. Hôgen ann hini a ioa bét iachéet, na wié két piou é oa. Râk Jézuz a ioa en em dennet eûz a en̄groez ar bobl a ioa énô :\n14. Goudé, Jézuz a gavaz anézhan̄ enn templ, hag a lavaraz d’ézhan̄ : Chétu oud deûet iac’h : na bec’hi mui hiviziken, gan̄d aoun na c’hoarvézché gwasoc’h ganéz.\n15. Ann dén-zé a iéaz da gavoud ar Iuzevien, hag a lavaraz d’ézho pénaoz é oa Jézuz en doa hé iac’héet.\n16. Dré-zé eo é teûé ar Iuzevien da heskina Jézuz ô véza m’en doa gréat kémen̄t-sé é deiz ar sabbat.\n17. Hôgen Jézuz a respoun̄taz d’ézhô : Va Zâd en deûz labouret bété vréma, ha mé a labour ivé.\n18. Évit-sé éta ar Iuzevien a glaské c’hoaz mui ann doaré d’hel laza ; râk né dorré két hép-mui-kén ar sabbat, hôgen lavaroud a réa pénaoz Doué a ioa hé Dâd, oc’h en em ôber kévatal da Zoué. Jézuz éta a respoun̄taz hag a lavaraz d’ézhô :\n19. É-gwirionez hel lavarann d’é-\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/483&oldid=155071 »\nKemmoù diwezhañ degaset d'ar bajenn-mañ d'an 20 Du 2019, da 17:41.


tremenet - Wikeriadur\nDiwar tremen-, pennrann ar verb tremen, hag an dibenn-ger -et.\nAnv-gwan-verb ar verb tremen\nSiwazh, emaon o rambreal diwar-benn traoù tremenet ! — (Jarl Priel, Va Zammig Buhez, Al Liamm, 1954, p. 33.)\nan amzer tremenet\nan noz tremenet : an noz tremen\nAc'hanta Melian, penaos eo bet ar bed ganit an noz tremenet ? — (Fañch an Uhel, Kontadennoù ar Bobl/1, Al Liamm, 1984, p. 149.)\nGant ar verb-skoazell kaout :\nGant ar verb-skoazell bezañ :\n(dre astenn-ster) echu\nBrema-zouden e vo tremenet e dro ha n'e-nevo ket a renk ken da gaozeal. — (Jules Gros, Le trésor du breton parlé Deuxième Partie, 1970, p. 440.)\nTremenet e oa kala miz Ebrel ; [...]. — (Jarl Priel, Va Buhez e Rusia, Al Liamm, 1955, p. 13.)\nAn hini a vez ken kozh ha me a vez bet tremenet alies dre ar pikoù. — (TBP?, p. ?.)\nbezañ tremenet ur pennad amzer oc'h ober tra pe dra :\nAr mintinvezh hon eus tremenet o pakañ an traoù, a respontas mamm Tekla, [...]. — (Ronan Huon, Ar Gwennili-mor, Al Liamm niv. 77, Du-Kerzu 1959, p. 408.)\ngalleg : passé (fr)\nAdtapet diwar « https://br.wiktionary.org/w/index.php?title=tremenet&oldid=270179 »\nKemmoù diwezhañ degaset d'ar bajenn-mañ d'an 13 Mae 2018, da 15:45.


Pajenn:Morvan - Kenteliou hag istoriou a skuer vad evit ar Vretoned, 1889.djvu/257 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/257\nAn daou zen henorapla euz ar vanden verzerien-se a voa Ian Faximoto hag he c’hreg. Ian Faximoto oa unan euz ar brassa Aotronez a lez an Impalaer. He c’hreg e voa an hini n’en doa ket prijet an Impalaer gortos ma vije gouillioudet araog he lacat d’ar maro. C’huec’h bugel o doa. Ar c’hossa euz ar botred a voue saveteet en despet d’an tad ha d’ar vam pere o divije caret mont dirag Doue gant ho bugale oll a vanden. Ar pemp all a voa diou verc’h, unan daouzeg, hag eun all tri bloaz, ha tri botr, unan unneg, eun all eiz hag eun all c’huec’h vloas. Ho femp e talc’hjont mad beteg an huanad diveza, hag e c’houzanvjont ar verzerinti gant kement a galon evel ho zad hag ho mam. Goude ho maro e voue cavet ar verc’h viana e kerc’hen he mam, ha stag outhi evel pa na raje an daou gorf nemet unan.\nAr re ma rea tiranted ar Japon ar brezel dezho gant muia counnar e voa ar vissionerien. Evit chasseal evelse ar relijion hag ar veleien euz an Europ, e cavjont sicour aberz an Hollanted hag ar Zaozon. Er bloas 1621, eul lestr euz an Holland pe euz a Vrozaoz a bacaz eul lestrig euz ar Japon hag a voa christenien enha. E reng ar gristenien-ze e voa daou dad missioner guisket evel daou varc’hadour. Unan anezho a ioa eun tad a urs Sant Augustin hanvet Zugnica, euz a Spagn ; egile a voa eun tad a urs Sant Dominic, hag a voa he hano Lois Florez, euz a Flandrez. Tad Per Zugnica a voa a lignez huel, hag a voa bet Bez-roue er Mexic. Ar Zaozon hag an Hollanted a reas kement epad eur bloas ma voue dêvet an daou dad missioner-ma, cabiten al lestr hag hi, an deg a viz eost 1622. Ar re a voa gantho var al lestr a voue dibennet oll. Lavaret e voue dezho e\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/257&oldid=162305 »\nKemmoù diwezhañ degaset d'ar bajenn-mañ d'an 15 Mae 2020, da 17:28.


Implijer:Ankou/Degemer/3 - Wikipedia\n68 531 pennad emeur o sevel bremañ e rann vrezhonek an holloueziadur.\nDoare an 11 a viz Eost 2020 ha Keleier ar vro.\n30 a viz Gouere : an egorlestr Perseverance bannet gant an NASA stadunanat eo an trede egorlestr a ya war-zu ar blanedenn Meurzh en ur ober pemzektez, goude bannadur an egorlestr Al-Amal (Mars Hope) gant an Emirelezhioù Arab Unanet d'an 19 ha Tianwen-1 gant Republik Pobl Sina d'an 23.\n24 a viz Gouere : en Istanbul e teu savadur Santez-Sofia (skeudenn) da vezañ ur voskeenn en-dro ha n'eo ket ur mirdi ken.\n23 a viz Gouere : tremen a ra ar steredenn-lostek Neowise (C/2020 F3), a c'haller gwelet en oabl hep benveg ebet, tost d'an Douar.\n18 a viz Gouere : gant un tan-gwall en Iliz-veur Naoned eo distrujet an ograoù eus ar XVIIvet kantved ha gwerelloù eus an XVvet kantved urzhiet gant Anna Breizh.\n6 a viz Gouere : marv ar sonaozour italian Ennio Morricone e Roma.\n5 a viz Gouere : en Aljeria ez eus beziet klopennoù 24 a stourmerien evit dizalc’hiezh ar vro, daskoret gant ar gouarnamant gall.\n4 a viz Gouere : dour-beuz e Kyushu, e Japan.\n3 a viz Gouere : anvet eo Jean Castex da gentañ ministr Bro-C’hall e-lec’h Édouard Philippe.\n25 Mezheven-1añ Gouere : votiñ a reer e Rusia da zegemer kemmoù e bonreizh ar vro, ar pezh a roio gwir da Vladimir Poutin da vont war ar renk adarre evit bezañ prezidant.\n21 a viz Mezheven : embann a ra henoniourien eus Bro-Saoz ez eus bet kavet nepell diouzh meurvein Stonehenge un ugent bennak a doulloù gelc’hiek hag a stumm ur c’helc’h daou gilometr a dreuzkiz.\nAdtapet diwar « https://br.wikipedia.org/w/index.php?title=Implijer:Ankou/Degemer/3&oldid=1768087 »\nKemmoù diwezhañ degaset d'ar bajenn-mañ d'an 5 Gwe 2017, da 09:42.


Buhez ar Sent/1894/Ann iliz var c’hed euz hor Zalver - Wikimammenn\nBuhez ar Sent/1894/Ann iliz var c’hed euz hor Zalver\n◄ Judikael Ann iliz var c’hed euz hor Zalver Gasian ►\nann trivac’hved devez a viz kerzu\nANN ILIZ VAR C’HED EUZ A C’HINIVELEZ HOR ZALVER\nEpad ann Azvent, hor mamm zantel ann Iliz ne ehan da zigas da zonj d’eomp euz ar vall o doa guech all ar batriarched, ar bropheted hag ann holl dud just euz al lezenn goz da velet donedigez hor Zalver. Kemeret a ra he-unan perz er vall-ze, hag hon alia a ra da ober eveldhi.\nRaktal goude pec’hed hon tad hag hor mamm genta, Doue a lavaraz d’ar zarpant en devoa ho zouellet : « — Ar vaouez a flastro d’id da benn. » Dre ar c’homzou-ze, Doue a roe da anaout da Adam e c’hanje euz he lignez eur Zalver hag a flastrche he benn da Zatan enn eur denna ann den divar hent ann ifern hag euz ar stad a zaonasion, hag enn eur zigeri d’ezhan adarre doriou ar baradoz.\nDivar neuze ar batriarched, ar bropheted hag ann holl dud just euz al lezenn goz ne rejont nemed huanadi o c’hortoz ar Zalver-ze ; rak ennhan edo ho holl esperans. Ho c’haloun a lamme enn ho c’hreiz o sonjal er bromesa a ioa bet great gant Doue da Adam, ha goudeze c’hoaz da Abraham, da Izaak ha da Jakob, ha ne baouezent da c’houlenn enn ho fedennou ma teuje erfin ann hini a dlie ho zavetei.\nMes allaz ! pell e renkchont gortoz. Doue a jomaz pevar mil bloaz heb seveni he bromesa evit rei da goumpren guelloc’h a ze ann ezomm en devoa ar bed euz eur Zalver. Setu ar pez a rea da Jezuz-Krist lavaret d’he ziskibien eunn devez : « — Euruz ann daoulagad a vel ar pez a velit-hu ; rak, m’hen lavar d’ehoc’h, eleiz a bropheted hag a rouaned o deuz bet c’hoant da velet ar pez a velit, ha n’o deuz ket gellet guelet. »\nHogen, mar o doa ar batriarched, ar bropheted hag ann holl dud just euz al lezenn goz kement-se a vall da velet donedigez hor Zalver, ar Verc’hez Vari e devoa kalz muioc’h c’hoaz, dreist holl abaoue m’oa Mab Doue en em c’hreat den enn he c’horf sakr dre c’halloud ar Spered-Santel. Kounta a rea ar miziou, ar sizuniou, ann deiziou e devoa da vont c’hoaz abarz guelet he mab ha gellout he vriata, ha dre ma tostea he zermen, he c’haloun a zride gant ar joa.\nMad, ann Iliz a ra hirio eur gouel hag eunn offis evit henori ar Verc’hez epad m’edo evelse var nez genel he mab, ha diskouez ar perz a gemer enn he mall hag enn he joa. Dre ar gouel hag ann offis a ra hirio, ann Iliz a lavar ive d’ann holl dud fidel : « — En em laouenait asambles gant Mari, mamm Doue. A benn eiz dez ama, ema ann deiz braz evithi hag evidhoc’h ; a benn eiz dez ama, ema deiz ginivelez Jezuz, deiz ginivelez ar Zalver m’edo ann holl boblou euz ar bed var c’hed anezhan, deiz ginivelez ann hini a zo deuet evit rei gloar da Zoue e barr ann envou ha digas ar peoc’h var ann douar d’ann dud a volontez vad. En em lakit eta da zelebri egiz ma’z eo dleet ann deiz kaer ha santel-ze. »\nAr gouel-ma a zo bet great da genta e Spagn, dre urs ann dekved konsil a Doled, hag eno e pad ato eiz dez penn da benn. A hed ann eiz dez-se, e vez bemdez eunn offerenn var gan dioc’h ar mintin, mintin mad, hag ar gragez a zo o tougen frouez a ia holl d’ann offerenn-ze pa c’hellont, evit goulenn sikour digant ar Verc’hez. Heb dale e oue great ive er broiou all gant aotre ar pab ; mes er broiou all avad ne vez nemed eunn offerenn blean, ha d’ann trivac’h euz ar miz hebken.\nMa karfemp sonjal e pe stad oue lakeat ann den dre bec’hed Adam hag Eva ; ha ma komprenfemp, er memez amzer, n’euz nemed Jezuz-Krist hag a ve goest da derri hor chadennou, neuze ne vemp tamm souezet evit klevet ar Batriarched hag ar Bropheted oc’h huanadi varlerc’h ar Mesias. Kemeret a rafemp perz er gouel hirio a zigas sonj euz he zonedigez, ha da zeiz Nedelek e ve mall ganeomp hen digemeret enn hor c’haloun.\nGuech all, ann Iliz a ordrene d’ann holl gristenien kommunia da zeiz Nedelek. Hirio ne ordren mui ; goulskoude ar re o deuz eunn tammik devosion ne vankont morse da dostaat ouz ann daol zantel enn deiz-se. Ar Mabik Jezuz a deu er bed-ma he zaouarn leun a c’hrasou ; mar oc’h euz c’hoant eta da gaout ho lod euz ar grasou-ze, hastit affo netaat ho koustians dre eur gonfesion vad, hag it goudeze d’he reseo dre ar gommunion : ebarz er gommunion, dreist holl, e skuillo he c’hrasou varnhoc’h gant largentez.\nAdtapet diwar « https://br.wikisource.org/w/index.php?title=Buhez_ar_Sent/1894/Ann_iliz_var_c’hed_euz_hor_Zalver&oldid=33957 »


Trede levr - XXXVI - Wikimammenn\nTrede levr - XXXVI\n◄ Hed ar vuez-man, kaer hon euz ne d-omp ket evit tec’het dioc’h ann temptasionou Trede levr - XXXVI Red eo d’ann den en em zilezel a-grenn he-unan, mar fell d’ezhan kaout ar gwir frankiz a galoun ►\nC’HOUEC’HVED KENTEL HA TREGONT.\nA-enep barnedigesiou goullo ann dud.\n1. — Jezuz-Krist. — Va map, en em likit gant fisians etre daouarn ann Aotrou Doue, ha neuze n’ho pezo aoun e-bed rak barnedigesiou ann dud keit ha ma vezo hoc’h ene direbech ha glann.\nEunn dra vad eo d’ann den, eunn dra talvoudek eo d’ezhan gouzanv a-wechou traou er c’hiz-ze. Ann hini a zo izel he galoun hag en deuz muioc’h a fisians e Doue eget n’en deuz enn-han he-unan, ne vezo ket diez d’ezhan ho gouzanv. Meur a hini a lavar kalz a draou, rak-se ne dleer nemeur kredi anezho. A-hend-all ne oufet bepred ober dioc’h diviz ann dud holl.\n2. — Evit-han da lakaat he holl boan da blijout d’ann holl hervez Doue, evit-han d’en em ober e pep tra dioc’h ann holl dud, sant Paol evelato ne zalc’he nemeur a stad euz a varnedigesiou ann dud. Kement ha ma helle, e lekea he holl boan evit kelenn ha savetei ar re all ; koulskoude ne d-eo ket bet evit miret na vije a-wechou tamallet ha disprizet gant ann dud.\nRak-se en deuz lekeat pep tra etre daouarn Doue a anavez pep tra ; enn eur c’houzanv hep klemm ha gant eur galoun izel eo e talc’he penn ouz ar re a zrouk-prezege anezhan, ouz ar re a damalle anezhan e gaou, hag ouz ar re a lekea drouk kelou da reilek diwar he benn, herve ho gwall-ioulou. En em zidamall en deuz great a-wechou, gant aoun, mar tavche bepred, na zeuche da veza eur gwall skouer evit ar re zempl.\n3. — Na piou oc’h-hu ma hoc’h euz aoun rak eunn den all a varvo evel-d-hoc’h ? Hirio ez euz anezhan ha war-c’hoaz ne vezo mui. Ho pezet doujans Doue ha neuze n’ho pezo aoun e-bed rak ann dud. Na petra eo d’e-hoc’h komziou ha drouk-komziou ar re all ? Muioc’h a zrouk a reont d’ezho ho-unan eget na reont d’e-hoc’h, rak piou-bennag int-hi, ne vezint ket evit miret na vezint barnet gant Doue.\nEvid-hoc’h-hu, ho pezet sonj atao euz ann Aotrou Doue ha diwallit na rafac’h dael na klemm. Har kav d’e-hoc’h ez oc’h trec’het a-vreman, mar teu d’e-hoc’h nep dismegans e gaou, arabad eo ez afe drouk enn-hoc’h dre’n abek da ze, gant aoun na zeufe ho kurunen da vihanaat. Kentoc’h e tleit sellet ouz-in : me zo galloudek a-walc’h evit ho tiboania, evit teurel diouz-hoc’h pep mez, pep drouk-komz, hag evit rei da bep-hini hervet he oberiou.\nPerak e talc’hit-hu stad euz a varnedigesiou ann dud ? Petra eo d’e-hoc’h ho sonjezonou goullo ? Ne welont ken nemet ann diaveaz, ne welont ket e diabars ann ene, el leac’h m’ema e kuz ann drouk hag ar mad. Na vezit ket eta e poan, evid-hoc’h da veza barnet gant-ho ; diwallit ive na zalc’hfac’h stad ac’hanoc’h hoc’h-unan, mar teuont da rei meuleudiou d’e-hoc’h. Kentoc’h e tleit en em strinka d’ann daoulin dirak Doue, enn eur lavaret d’ezhan : Aotrou, va Doue, mar teuit da furcha hor pec’hejou, piou a hello herzel dira-z-hoc’h ? Tud zo hag a ra re a stad euz ho brud vad ; he difenn a reont gant kement a drouz hag a nerz, ma weler tervad ec’h en em glaskont ho-unan muioc’h eget ne glaskont silvidigez ho ene. Dishevel-braz eo ar skouer en deuz roet d’e-omp Jezuz-Krist, pa c’houzanvaz kemend all a zismegans : tevel en deuz great, n’en deuz ket digoret he c’henou. Ann holl zent evel-d-han a zo bet drouk-prezeget ha gwall-gaset.\nGoude m’en deuz great ann den gwella mac’h hell evit miret na ve eur gwall skouer d’ar re all, e tle beza didrouz war gement-se ; neuze ec’h hell beva e peoc’h oc’h en em izelaat. Doue a oar pep tra, kement-se zo a-walc’h. Pe fors zo d’in pe e vezinn barnet gan-e-hoc’h, pe e vezinn barnet gant den all e-bed, eme ann Abostol sant Paol, d’ar bobl a Gorinth ; ne gredann ket en em varn va-unan ; ann hini a varn ac’hanoun eo ann Aotrou Doue. Na varnit ket eta kent ann amzer, ken na zeuio ann Aotrou ; hen eo a skleraio ar pez a zo kuzet enn amc’houlou ; diskouez anat a raio menosiou ar galoun ; ha neuze pep-hini en devezo digant Doue ar meuleudiou a zo d’ezhan da gaout.\nAdtapet diwar « https://br.wikisource.org/w/index.php?title=Trede_levr_-_XXXVI&oldid=89385 »\nKemmoù diwezhañ degaset d'ar bajenn-mañ d'an 21 Gou 2016, da 12:39.


Pajenn:Guillouzic - Bue Zant Ervoan, 1894.djvu/108 - Wikimammenn\nPajenn:Guillouzic - Bue Zant Ervoan, 1894.djvu/108\n— Dre-oll tud ar justiz ha tud al lezenno a gemeraz Zant Ervoan vit ho skouer hag ho fatron.\nChetu aze, Bretoned, ma c’henvroiz, bue hag histoar Zant Ervoan hag enpad he vue ha goude he varo ; hirie an de e man er baradoz, pemp kant dek vla ha pevar-ugent so, o pidi evidomp. Goud ouzoc’h pegen mad, pegen karantezuz a oa en kenver he genvroiz enpad he vue ; ahan ta, he garante, kredet hardi, na deuz gret nemet kriski en kichen an Otro Doue ; ha dre-ze he\nAdtapet diwar « https://br.wikisource.org/w/index.php?title=Pajenn:Guillouzic_-_Bue_Zant_Ervoan,_1894.djvu/108&oldid=127370 »


Logo Tom Clancy’s Ghost Recon Wildlands\nTom Clancy's Ghost Recon Wildlands zo ur c'hoari video doare First-person shooter en ur bed digor sevenet gant Ubisoft Paris. An dekvet c'hoari pe ouzhpennadur DLC eo e bed Tom Clancy's Ghost Recon. Ar c'hentañ c'hoari video eo d'an heuliad Ghost Recon o kaout ur bed digor.\nAr c'hoari a ro lamm d'ar bedoù dazontourien diazez d'an heuliad abaoe Tom Clancy's Ghost Recon Advanced Warfighter e-plas e vez adkavet Tom Clancy's Ghost Recon. Ubisoft en deus diskrivet ar c'hoari evel unan o kaout ur bed digor ramzel, an hini brashañ e-touez ar re embannet gant ar studio breton. Ar bed digor a zo unan bev-buhezek gant gweledvaoù lies evel menezioù, koadeier, dezerzhioù ha kompezennoù-holen.\nAr c'hoari a zo bet embannet d'ar 7 a viz Meurzh 2017 war Microsoft Windows, PlayStation 4 hag Xbox One.\nTom Clancy's Ghost Recon Wildlands zo ur c'hoari fps kadoniezhel en ur bed digor oc'h implij an trede sell gant ul lodenn kentañ sell pa vez ar c'hoarier o bizañ gant e arm. Ar c'hoarierien a vez ezel eus ur strollad Ghosts (tasmantoù), un unvez stourm "ijinet" begenn d'an United States Army o stourm a-enep an narcotraficantes eus Bolivia.\nAdtapet diwar « https://br.wikipedia.org/w/index.php?title=Tom_Clancy%27s_Ghost_Recon_Wildlands&oldid=1847008 »


Roh Moo-hyun e 2003\nRoh Moo-hyun (6 a viz Eost 1946 - 23 a viz Mae 2009) a oa ur politikour ha 9vet prezidant Korea ar Su.\nDilennet e voe da brezidant e miz Kerzu 2002 ha kemeret e garg d'ar 25 a viz C'hwevrer 2003. Tennet e voe e garg digantañ gant ar Parlamant e miz Meurzh 2004 dre m'en doa skoazellet ar strollad politikel Uri. Daou viz goude e voe adroet e garg dezhañ hag e chomas prezidant Korea ar Su betek ar 25 a viz C'hwevrer 2008.\nRoh Moo-hyun na oa ket ur prezidant karet gant ar bobl dre e c'hwitadennoù war an dachenn armerzhel ha hini an diplomatiezh. Roh en doa tizhet ar gwashañ sifroù e-keñver bezañ a-du gant e bolitikerezh en Istor ar vro. Goude bezañ bet prezidant, taget kement ha burutellet drouk e kuitaas ar vuhez politikel. En em staliañ a reas e Bongha Maeul, al lec'h ma oa bet ganet. Eno e talc'has un ti-feurm houidi.\nUn enklask justis a oa bet digoret evit gouzout hag-eñ e oa bet breinadur e-pad e ren pe get. En em lazhañ a reas dre lammat diouzh un tornaod a-dreñv e di.\nTro 4 milion a dud o deus bet gweladennet kêr Vongha Maeul e-pad ar sizhunvezhioù goude e varv. Goude un enklask, ar polis en deus kadarnaet e oa un emlazh.\nColin Powell ha Roh Moo-hyun, d'ar 26 a viz Here 2004\nLec'h enoriñ Roh Moo-hyun\n(en) The Story of Roh Moo-hyun\nAdtapet diwar « https://br.wikipedia.org/w/index.php?title=Roh_Moo-hyun&oldid=1902987 »\nKemmoù diwezhañ degaset d'ar bajenn-mañ d'an 20 Mae 2021, da 17:41.


John 11 Bez' e oa ur c'hlañvour, anvet Lazar, eus Betania, kêriadenn Mari ha Marta he c'hoar.\nBreton(i) 1 Bez' e oa ur c'hlañvour, anvet Lazar, eus Betania, kêriadenn Mari ha Marta he c'hoar. 2 Mari a oa an hini a eoulias an Aotrou a c'hwez-vat, hag a dorchas e dreid gant he blev; ha Lazar, he breur, a oa klañv. 3 Ar c'hoarezed eta a gasas da lavarout da Jezuz: Aotrou, an hini a garez a zo klañv. 4 Jezuz, o vezañ klevet kement-se, a lavaras: Ar c'hleñved-se n'eo ket d'ar marv, met evit gloar Doue eo, evit ma vo roet gloar da Vab Doue a gement-se. 5 Jezuz a gare Marta, hag he c'hoar, ha Lazar. 6 Koulskoude, p'en devoa klevet penaos e oa klañv, e chomas daou zevezh c'hoazh el lec'h ma oa. 7 Neuze e lavaras d'e ziskibien: Distroomp e Judea. 8 An diskibien a lavaras dezhañ: Mestr, ar Yuzevien a glaske, n'eus ket pell, da veinata, hag e tistroez a-nevez di! 9 Jezuz a respontas dezho: Ha n'eus ket daouzek eur en deiz? Mar bale unan bennak e-pad an deiz, ne gouezh ket, abalamour ma wel sklêrijenn ar bed-mañ. 10 Met mar bale unan bennak e-pad an noz, e kouezh, abalamour n'eus ket a sklêrijenn ennañ. 11 Komz a reas evel-se, ha goude e lavaras dezho: Lazar, hor mignon, a gousk; met me a ya d'e zihuniñ. 12 E ziskibien a lavaras dezhañ: Aotrou, mar kousk, e vo yac'haet. 13 Met Jezuz en devoa komzet eus marv Lazar; hag int a grede e komze eus diskuizh ar c'housked. 14 Neuze Jezuz a lavaras dezho freals: Lazar a zo marv. 15 Hag ez eus joa ganin abalamour deoc'h, dre ne oan ket eno evit ma kredot; met deomp d'e gavout. 16 Tomaz, galvet Didim, a lavaras d'an diskibien all: Deomp, ni ivez, evit mervel gant Jezuz. 17 Jezuz, o vezañ erruet, a gavas Lazar er bez abaoe dija pevar devezh. 18 Betania a oa war-dro pemzek stadenn eus Jeruzalem, 19 ha kalz eus ar Yuzevien a oa deuet da-gichen Marta ha Mari, evit o frealziñ diwar-benn o breur. 20 Pa ouezas Marta e teue Jezuz, ez eas a-raok dezhañ; met Mari a chomas azezet er gêr. 21 Ha Marta a lavaras da Jezuz: Aotrou, ma vijes bet amañ, va breur ne vije ket marvet. 22 Met anavezout a ran penaos bremañ memes, holl gement a c'houlenni digant Doue, Doue en roio dit. 23 Jezuz a lavaras dezhi: Da vreur a adsavo a varv. 24 Marta a respontas dezhañ: Gouzout a ran ec'h adsavo da vev da adsavidigezh an deiz diwezhañ. 25 Jezuz a lavaras dezhi: Me eo an adsavidigezh hag ar vuhez; an hini a gred ennon a vevo, memes ha pa vefe marv. 26 Ha piv bennak a vev hag a gred ennon, ne varvo biken. Ha krediñ a rez kement-se? 27 Hi a lavaras dezhañ: Ya, Aotrou, me a gred out ar C'hrist, Mab Doue, an hini a zlee dont er bed. 28 P'he devoe lavaret kement-se, ez eas hag e c'halvas Mari, he c'hoar, e-kuzh, hag e lavaras dezhi: Ar Mestr a zo amañ, hag e c'halv ac'hanout. 29 Houmañ, o vezañ klevet anezhi, a savas buan, hag a zeuas d'e gavout. 30 Jezuz ne oa ket c'hoazh aet er bourc'h, bez' e oa el lec'h ma oa deuet Marta a-raok dezhañ. 31 Yuzevien a oa gant Mari en ti, ouzh he frealziñ; pa weljont e oa savet ken buan, hag e oa aet er-maez, e heuilhjont anezhi, o lavarout: Mont a ra da ouelañ d'ar bez. 32 Pa voe deuet Mari el lec'h ma oa Jezuz, ha pa welas anezhañ, en em daolas d'e dreid, hag e lavaras dezhañ: Aotrou, ma vijes bet amañ, va breur ne vije ket marvet. 33 Pa welas Jezuz anezhi o ouelañ, ha penaos e ouele ivez ar Yuzevien a oa deuet ganti, e huanadas en e spered hag e voe trubuilhet; 34 neuze e lavaras: Pelec'h hoc'h eus e lakaet? Int a lavaras dezhañ: Aotrou, deus ha gwel. 35 Jezuz en em lakaas da ouelañ. 36 War gement-se ar Yuzevien a lavaras: Gwelit penaos e kare anezhañ. 37 Met hiniennoù anezho a lavaras: Eñ, an hini en deus digoret daoulagad an dall, ha ne c'hellje ket ober ivez na varvje ket hemañ? 38 Neuze Jezuz, o huanadiñ a-nevez ennañ e-unan, a zeuas d'ar bez: ur c'hev e oa, hag ur maen a oa lakaet warnañ. 39 Jezuz a lavaras: Lamit ar maen. Marta, c'hoar an hini marv, a lavaras dezhañ: Aotrou, c'hwez fall a zo dija gantañ, rak aze emañ abaoe pevar deiz zo. 40 Jezuz a lavaras dezhi: Ne'm eus ket lavaret dit penaos, mar kredez, e weli gloar Doue? 41 Lemel a rejont eta ar maen [eus al lec'h ma oa gourvezet an hini marv]. Ha Jezuz, o sevel e zaoulagad war-zu an neñv, a lavaras: Tad, da drugarekaat a ran eus ma ec'h eus va selaouet. 42 Gouzout a raen e selaouez ac'hanon atav, met e lavaret em eus abalamour d'ar bobl-mañ a zo en-dro din, evit ma kredo ec'h eus va degaset. 43 P'en devoe lavaret kement-se, e krias a vouezh uhel: Lazar, deus er-maez! 44 Hag an hini marv a zeuas er-maez, e zaouarn hag e dreid ereet gant bandennoù, hag e zremm goloet gant ul lienenn. Jezuz a lavaras dezho: Diereit anezhañ, ha lezit eñ da vont. 45 Kalz eta a-douez ar Yuzevien a oa deuet da welout Mari, hag o devoa gwelet ar pezh en devoa Jezuz graet, a gredas ennañ. 46 Met hiniennoù anezho a yeas da gavout ar farizianed, hag a lavaras dezho ar pezh en devoa Jezuz graet. 47 Neuze ar veleien vras hag ar farizianed a zastumas ar sanedrin, hag a lavaras: Petra a raimp? Rak an den-se a ra kalz a virakloù. 48 Mar en lezomp d'ober, an holl a gredo ennañ, hag ar Romaned a zeuio, hag a zistrujo al lec'h-mañ hag hor pobl. 49 Met Kaifaz, unan anezho, hag a oa beleg-meur er bloavezh-se, a lavaras dezho: C'hwi n'ouzoc'h netra; 50 ha ne soñjit ket eo gwelloc'h da un den hepken mervel evit ar bobl, eget na vefe kollet holl dud ar vro? 51 Hogen ne lavare ket kement-se anezhañ e-unan, met o vezañ beleg-meur er bloaz-se, e tiouganas penaos e tlee Jezuz mervel evit ar bobl; 52 ha n'eo ket hepken evit ar bobl, met ivez evit dastum en ur c'horf hepken bugale Doue a zo a-stlabez. 53 Adalek an deiz-se en em guzuilhjont evit e lakaat d'ar marv. 54 Dre-se Jezuz n'en em ziskoueze ket en un doare frank e-touez ar Yuzevien, met mont a reas ac'hane en ur vro tost d'al lec'h distro, d'ur gêr galvet Efraim; hag e chomas eno gant e ziskibien. 55 Pask ar Yuzevien a oa tost, ha kalz a dud eus ar vro a bigne da Jeruzalem a-raok ar Pask, evit en em c'hlanaat. 56 Klask a raent eta Jezuz, hag, oc'h en em zerc'hel en templ, e lavarent an eil d'egile: Petra a soñjit? Ne zeuio ket d'ar gouel? 57 Met ar veleien vras hag ar farizianed o devoa roet urzh, penaos ma ouije unan bennak pelec'h e oa, ra en diskuilhje, evit ma krogjed ennañ.\nJohn 11:1 Cross References - Breton


Ronan Huon - embannadurioù Al Liamm\nur gelaouenn o kregiñ gant an embann levrioù\nAl Liamm: un ti-embann da vat\nprenadenn levrioù Skridoù Breizh\nBrokusted an emsaverien\nUr gwir ti-embann\nlabour an embanner\nGwellaat an doare da skignañ al levrioù\nEmbannet e voe niverenn kentañ ar gelaouenn lennegel AL Liamm e 1945 ha kroget e voe gant an embann levrioù er bloavezh 1948. Daou levrig diwar zorn Roparz Hemon a voe embannet da gentañ, daou levrig « e brezhoneg eeun » diouzh doare levrioù a veze embannet e saozneg. » Ar c’horf dindan dreid va zad-kozh ha Goavan an den gwer. Pemp kant skouerenn a voe moulet anezho war anv embannadurioù Douar ar yaouankiz.\n« Ret eo deomp embann levrioù brezhonek. Ar muiañ ar gwellañ. N’eus nemet an doare-se da saveteiñ un nebeut eus an dud a ya bemdez diouzh tu ar galleg. Setu perak hon eus savet hon embannadurioù nevez. (Al Liamm Ronan Huon niv 20 miz mae-mezheven 1950)\nEmbannet e voe un toullad levrioù etre ar bloavezh 1948 hag ar bloavezh 1955 goude ma ne oa ti –embann ofisiel ebet; War bajenn ziwezhañ Ar spontailh (1950), pezh-c’hoari Jarl Priel, koulz ha war hini an holl levrioù bet embannet betek ar bloavezh 1955 eo meneget “moulet evit Al Liamm Tir na nOg e Ti ar Skrev Ar Baol “ha tra ken. Al levrig lenn a ran, bet prientet gant Per Denez n'eus warnañ nemet anv ar mouler « Les mouettes » er Vaol. Skrivagerien vrudet e oant evit ul lod anezho, Roparz Hemon, Jarl Priel, Tangi Malmanche, met tud yaouankoc'h ivez, Jakez Konan ha Per Denez.\nEr bloavezh 1955 e voe diskleriet ez ofisiel ar gevredigezh AL Liamm e is-prefedi Brest. » o vezañ ma ne glote ket mui diskleriadurioù kozh Tir na nOg pe Al Liamm gant ar pezh eo deut ar gelaouenn da vezañ hon eus graet un diskleriadur nevez. Ar gevredigezh a zo bet diskleriet e Brest d’ar 17 a viz C’hwvrer 1955. Dindan renerezh Ronan Huon emañ Embannet eo bet war niverenn 49 kelaouenn ar Republik d’ar 25 a viz C’hwevrer 1955. Pal ar gevredigezh a zo difenn sevenadur, lennegezh ha yezh Breizh. »(Al niv 5O miz mae mezheven 1955). “\nKelenner war ar saozneg eo Ronan Huon e 1955, o labourat dindan ar Stad hag embanner levrioù brezhoneg a youl vat hag e chomo e-pad e vuhez.\nPrenadenn levrioù brezhonek Skridoù Breizh gant sikour ur rouedad mignoned\nD’an 13 a viz Gouere 1958 e pae Ronan Huon 14.OOO lur d’an aotroù Goinard evit prenañ stok levrioù brezhonek an ti embann Skridoù Breizh (diell levrioù Skridoù Breizh). War e leve e oa hemañ o vont hag al levrioù a oa da vezañ kaset d’ar pilouer.\nPa oa berr an arc'hant d'ar poent-se eo a-drugarez d'ur rouedad mignoned e voe tu da brenañ al levrioù-se.\nLod all e-giz Fransez Kervella ha Maodez Glanndour a brenas o levrioù digant Skridoù Breizh hag o gwerzhañ a rejont tamm ha tamm da embannadurioù AL Liamm.Ivona Martin, kenlabourerez da Roparz Hemon a brenas stok levr Meven Mordiern: Notennoù diwar-benn ar Gelted kozh (1944). Gant ar brenadenn-se e voe fonnusoc'h al levrioù kinniget war katalog AL Liamm.\nMeur a emsaver, un tamm aes gante, a brestas arc'hant da embannadurioù Al Liamm betek ar bloavezhioù 70.\nBrokus e oa lod eus ar skrivagnerien evit diorren an ti-embann nemetañ a oa d'an ampoent. "... Pa voe aozet an telefilm diwar an danevell "Mona" evit Breiz o veva war FR3 e 1981 e roas Reun Menez Keldreg e holl wirioù ( 1560 lur) da Al Liamm. Diouzh kement a vrokusted e sav darempred kreñv ha don ha mignoniezh wirion"(darempredoù etre ar skrivagner hag an embanner en ur yezh vinorel - Reun Menez Keldreg ha Ronan Huon p 11 ).\nDichakodañ e arc'hant personel a reas Reun Ar Gleo pa oa e c'hoant kas da benn embann koustus ar geriadur bras bet savet gantañ (1O levrenn bet embannet etre 1983 ha 1994).\nLod mignoned all, frank al lojeiz gante a ginnige bod d'ar c'hasedadoù levrioù nevez moulet, da c'hortoz e vefent gwerzhet.\nEr bloavezh 1961 eo dija bras rol al levrioù embannet: lenn a c'heller oberennoù Roparz Hemon ( An tri boulomig kalon aour er bloaz 1961), re Jakez Riou ( geotenn ar werc'hez hag an ti satanazet), Abeozen, Jarl Priel, Maodez Glanndour. Met dont a ra wel ar rummad nevez, Ronan Huon, Youenn Olier, Per Denez. Un ugent levr bennak evit ar vugale a oa war ar rol, levrioù an ti embann Bias bet troet e brezhoneg, tresadennoù e liv enne. Dilezet e voe avat, a nebeudoù rann ar vugale gant embannadurioù Al Liamm a-raok ar bloavezh1980.\nKavout skridoù eo labour kentañ an embanner. Ar gelaouenn Al Liamm a oa, hag a zo c'hoazh un dachenn a-feson da vroudañ skrivagnerien yaouank da vont pelloc'h ha da embann o oberenn war-lerc'h.\nAtizet gant Ronan Huon e skrivas Jarl Priel en-dro: Graet em boa anaoudegezh gant Jarl Priel war-dro 1948. Aet e oan betek Priel da glask e lakaat da skrivañ adarre, rak abaoe ma oa kouezhet ar gelaouenn SAV e oa merglet e bluenn.../... Gant diegi eo en deus kroget gant e eñvorennoù avat, ha ret eo bet din ha da Ber Denez hag a rae neuze ganin war-dro Al Liamm e hisañ d'al labour. Gwelloc'h e oa dezhañ skrivañ pezhioù-c'hoari, daoust ma sellan e eñvorennoù evel e benn-oberenn. ( Ronan Huon Al Liamm niv 112 gwengolo-here 1965)\nGwir eo kement-se evit Reun Menez Keldreg hag un toullad tud all ( gwelet pennad ar gelaouenn Al Liamm).\nBurutellañ ha divankañ\nUl labour diaesoc'h eo labour an embanner pa rank roiñ e soñj d'ar skrivagner, goulenn e vije krennet pe adwelet pennad-mañ-pennad. Ha se a oa labour un den, an embanner Ronan Huon ; nac'h ur skrid bet skrivet gant kemend-all a boan a vez diaes. Diwar ur sell diavaez e weler a-wechoù sioù ma chom dall ar skrivagner e-unan p'emañ “bac'het” en e soñjoù.\nDa zivankañ ha da glask ar vioù-koukoug e oa en-dro da Ronan Huon tud a fiziañs gouest war ar yezh, an hevelep rouedad tud a laboure da ginnig ur gelaouenn peuzkempenn bep eil miz. Kalz gorrekoc'h ez ae an traoù pa ranke ar skridoù bezañ kaset ha digaset dre ar post.\nAl labour moulañ\nUn doare kempenn da embann eo bet a-viskoazh doare embannadurioù Al Liamm, koulz war dibab ar golo, ar paper implijet pe al lizherennaoueg. Labourat gant moulerien eus ar vro a oa dibab Ronan Huon ( ti-moulañ les Mouettes er Vaol, ti-moulañ Simon e Roazhon, Graphes e Kintin, keltia Grafic e Speied. En deiz-hiziv eo gant Ouestelio eus Brest e labour embannadurioù Al Liamm renet gant Tudual, unan eus mibien Ronan Huon.\nPa ne oa ket urzhiaterezed e oa bras labour ar maketenniñ, treserien a-vicher a ranke kinnig meur a c'holo, livioù disheñvel... ha se war baper treuzwelus. Bet en deus bet labouret ar belgiad brezhoneger Willy Degryse, da sevel golo levr Jef Fulup , en tu-mañ d'an ifern( diell) ha meur a levr all. A youl vat en deus bet labouret ivez Yann Vaze, un emsaver o chom e Pariz da ginnig golo levrioù... Ul lod anezho a chome disimplij goude ma oa bet graet al labour.\nGopr ar skrivagner !\nBihan e oa ar "gopr" a veze kinniget d'ar skrivagner, un toullad levrioù dindan e gazel da gas gantañ d'ar gêr. En deiz hiziv e kinnig embannadurioù AL Liamm 5O levr evit netra d'ar skrivagner pa vez bet embannet 5OO skouerenn eus e levr.\nAn aotreoù :\nBec'h a voe gant ar familhoù a-wechoù a-benn kaout an aotre da embann . Emglevioù a voe ranket kavout evit kaout ar gwir da embann heuliad levrioù c'hoariva Tangi Malmanche.\nN'eus ket nemet evit an troidigiezhioù ez eus bet ranket paeañ gwirioù . 1OOO lur en devoa ranket R.Huon paeañ evit kaout ar gwir da gregiñ gant troidigezh "le pavillon des cancéreux" gant Soljenitsyne, ul labour bet boulc'het gant Ernest ar Barzhig emichañs, met chomet diechu.(diwar studiadenn L. Caramigeas p 41)\nAet eo war gresk ar werzh a vloaz da vloaz etre ar bloavezh 1957 ha 1977: ( taolenn diwar labour Ludovique Caramigeas 1978 p 46 )\nTaolenn 6 : niver a skouerennoù bet embannet etre 1957 ha 1977\nAmañ hag Ahont gant Jarl Priel\nAn Irin glas gant Ronan Huon\nPirc’hirin Kala-goañv gant Abeozen\nMerc’hed gant Reun Menez Keldreg\nGeotenn ar werc’hez gant Jakez Riou\nWar ribl an hent gant Roparz Hemon\nAn Irin Glas gant Ronan Huon ( eil embannadur)\nMari-Vorgan gant Roparz Hemon (eil embannadur)\nItron Varia Garmez gant Youenn Drezen\nEmgann Kergidu gant Lan Inizan\nMar deo bet aet war-raok sioulik-tre niver al levrioù bet embannet etre 1957 ha 1970 eo bet kaer an araokadennoù e-kerz an dek vloaz goude.\nDiwar meur a abeg emichañs. An abeg pennañ eo al lañs a oa gant sevenadur Breizh hag ar stourm dre vras evit ar yezh: en em vodet o doa tud yaouank da sevel ar gevredigezh Skol an Emsav, Brezhoneg yezh vew a ginnige deskiñ brezhoneg war ar maez, sevel a rae GALV kinnigoù evit an amzer da zont, en go e oa skolioù Diwan... Birvilh e-leizh.\nE-pad pell eo bet brudet levrioù an embannadurioù dre ar gelaouenn lennegel Al Liamm, ul lod bras eus ar goumanaterien a brene kement levr embannet gant Al Liamm. Mil koumananter a oa d'ar gelaouenn Al Liamm er bloavezh 1977.\nPledet e voe neuze muioc'h gant ar werzh er bloavezhioù-se da ledanaat an dachenn strizh un tamm a oa hini mignoned Al Liamm. Savet e voe ur pegsun zoken da begañ ouzh koufr ar c'hirri-tan! (diell pegsun) Ober a rae Janed Keille -ur genwerzhouerez eus Gwengamp - war-dro ar werzh dre lizher, asambles gant Elen, gwreg Ronan Huon, a youl-vat o-div.Ganti e veze paket al levrioù rakprenet hag al levrioù da vezañ kaset d'an estrenvro. Berzh a rae ar werzh dre lizher d'ar poent-se pa ne veze ket levrioù Al Liamm war-wel paneve en un nebeut levrdioù. (diell gwitrin)\nBetek neuze ne oa ken nemet ur marc'hadour-koñvers a-vicher a skigne well-wazh levrioù an ti-embann dre Vreizh. Met diwar ar bloavezh 72 diwar intrudu Yann Goasdoue ha gant krouidigezh Coop Breizh e 1977 eo ur rouedad a-feson a voe savet evit an holl levrioù e brezhoneg koulz hag ar re skrivet e galleg diwar-benn Breizh. Bras e oa gounid embannadurioù Al Liamm pa veze graet ar werzh dre lizher, dister a-walc'h e teuas da vezañ avat lodenn an embanner gant an doare nevez da skignañ al levrioù , pa'z ae un dregantad a-feson gant ar skigner (48%) hag al levrdier.(33%). Ne chome eta nemet 15 % gant an ti-embann ( diwar studiadenn L. Caramigeas 1978 p62)\nlevrioù zo a ra berzh bras !\nEvit un embanner eo a-bouez , evel-just ober berzh gant levrioù 'zo da gaout an tu da embann adarre. Hag ur c'hras e voe evit embannadurioù Al Liamm an degemer kaer a voe graet da levr Anjela Duval, Kan an Douar, pe da levrennoù Lan Inizan, Emgann Kergidu. Geriadur Roparz Hemon a zo bet gwerzh dezhañ e-pad hanter-kant vloaz en un doare ingal. Gant an arc'hant-se e c'halle Ronan Huon embann ivez levrioù barzhoniezh... levrioù diaes kaout gwerzh dezho.Mesk ha mesk e kaver war rol ar bloavezh 1989 adembannadur geriadur R.Hemon, ul levr barzhoniezh gant Maodez Glanndour, Kregin-mor, kontadennoù ar bobl gant F. An Uhel, danevelloù gant Lan Tangi.(diell rol 1989). An deiz hiziv eo skignet levrioù Al Liamm gant ar gevredigezh Kuzul ar brezhoneg ha gant Coop Breizh.\nPa ne oa nemet Emgleo Breiz (1955), embannadurioù Preder (1958) , hag Al Liamm hag hiniennoù all oc'h embann levrioù e brezhoneg betek ar bloavezhioù 70 ez eus savet raktresoù nevez diwanet diwar karta sevenadurel 1977 hag ar birvilh a oa e Breizh d'an ampoent. Savet e oa bet ar c'harta da sikour ar raktresoù evit sevenadur Breizh.Savet e voe e 1980 embannadurioù Hor Yezh gant Per Denez, renet gant Yann ha Tereza Desbordes. Dont a reas war wel, a vloaz da vloaz embannerien nevez, o vont pep hini war un dachenn dezhañ e-unan : Keit Vimp Bev (levrioù ha c'hoarioù evit ar vugale) e 1982, embannadurioù An Here e 1983 , Sav-heol ( 1991) TES (ti-embann ar skolioù) e 1994, Bannoù-Heol (1999), Embannadurioù Al Lanv, Skol Vreizh, ha nevez zo embannadurioù an Alarc'h, Aber ... e 2004 e oa bet kaset da benn un enklask gant Ofis ar brezhoneg : gant 45 kevredigezh e oa bet embannet levrioù e brezhoneg pe divyezhek etre ar bloavezh 2000 ha 2004. Embannet e oa bet tost da 9O levr gante, e brezhoneg pe divyezhek.(diell Ofis ar brezhoneg) .\nPerzh embannadurioù Al Liamm a zo bet kinnig goude ar brezel, levrioù liesseurt, embannet gant aked ha digoriñ an hent emichañs da virvilh an embann e Breizh. Chom a ra embannadurioù Al Liamm en deiz hiziv war dachenn al lennegezh dreist-holl . Embannet e vez romantoù, dastumadennoù danevelloù ha barzhonegoù ha nebeut-tre a adembannadurioù.Wel-wazh e vez embannet 6 pe 7 levr er bloaz (lec'hienn Kuzul ar brezhoneg) . Er bloavezhioù-mañ ez eus bet priziet meur a levr embannet gant embannadurioù Al Liamm, kement a diskouez eo ul labour a dalvoudegezh a vez kaset da benn gant an ti-embann bet boulc'het e hent gantañ er bloavezh 1948.\n2010 priz Sten Kidna : Liñvadenn Kastellaodren gant Herve Gouedard\n2011 priz Sten Kidna: Ar marc'h glas gant Riwal Huon\n2011 priz FR3 : Ar marc'h glas gant Riwal Huon\n2011 priz saloñs Gwened: Ar marc'h glas gant Riwal Huon\n2012 priz FR3 : Torr e benn gant Yann Bijer\n2012 priz Sten Kidna: Torr e benn gant Yann Bijer\n2012 priz saloñs Gwened: Torr e benn gant Yann Bijer\n2013 priz FR3: Alje 57 gant Pierre-Emmanuel Marais\n2013 priz Sten Kidna: Alje 57 gant Pierre-Emmanuel Marais\n2013 priz Saloñs Gwened: Boued glas ar Pagan gant Goulc'han Kervella\n2013 priz Langleiz : Yudal gant Erwan Hupel (skeudenn al levrioù)\nLizher Anjela Duval da Ronan Huon (1963) ; Peseurt skrivagnerien a blije dezhi ?\nLizher Anjela Duval da Ronan Huon (1963) paj 2 skrivagnerien vat e-touez ar re yaouank...\nLenn, son ha c'hoari : Tudu Huon diwar-benn istor al Liamm :Pellgargan


Jozef Stalin - Wikipedia\n(Adkaset eus Stalin)\nStalin e 1945\nIosif Visarionovitch Djougachvili (იოსებ ბესარიონის ძე ჯუღაშვილი, Ioseb Besarionis dse Djouc'hachvili e jorjieg ) (ganet d'an 21 a viz Kerzu 1879 - marvet d'ar 5 a viz Meurzh 1953) e oa anv gwirion Jozef Stalin (Иосиф Сталин, Iosif Stalin), ur politikour ha penn-Stad soviedat, a orin jorjiat. Lesanvet Sosso (berradur Iosif) pa oa bugel, lesanvet e voe goude-se Koba (adal un haroz pobl jorjiat) e-pad e c'hentañ bloavezhioù stourm kuzhit. Diwar an anv rusek сталь (stal) a dalvez kement ha "dir" e teu e lesanv istorel. Lesanvet e oa ivez Vojd (ar sturier) pe tad bihan ar bobloù.\nSekretour meur ar strollad komunour soviedel adalek 1922, e-penn an URSS e voe etre fin ar bloavezhioù ugent betek e varv. Lakaet en doa e-plad un diktatouriezh personel gwadus : hervez an istorurien (Daveoù a vank) e vefe kirieg eus marv un 3 betek 20 milion a dud.\nDre obererezhioù kuzh ha war hir dermen, kement hag emglevioù lies e-touez luskadoù ar strollad bolchevik e voe tu dezhañ implij ar polis politikel evit bezañ penn nemetañ ar strollad nemetañ. Goustadik e voe kemmet URSS e stumm ur renad hollveliek gant un azeulerezh rediet dezhañ.\nBroadelaet an holl douaroù hag industrielezhioù. Roet en doa lañs d'ar greanterezh gant planioù pempbloaziek evit an URSS. Kement-se a voe kaoz d'ur goust denel ha sokial ramzel. E ren hir a voe diazezet war ar spont, ar flatrerezh, ar barnadennoù d'ar marv pe d'ar Goulag evit milionoù a dud dreist holl e-pad ar c'holiktivizadur ha Spurjoù meur 1936-1937.\nKirieg e voe eus diblasadennoù poblañsoù lies ha ramzel, gant dezougen ret ur 15 bennak a bobloù minorelezhioù broadel, bez e voe ivez an diazezadur ret da bobloù kantreerien Azia Kreiz. Nac'het en doa e vije bet eus barradoù naonegezh drastus 1932-1933 (Holodomor) ha naonegezh 1946-1947. Ar re-se a oa bet krouet evit ul lod bras dre ur politikerezh dizamant urzhiadoù ret produerezhioù an douar war ar maezioù.\nImplij ar propaganda hag ar spurjañ tud pe an adskrivañ dielloù a oa un elfenn diazez da ren hollc'halloudek stalin(Ali personel)\n. An eñvor a vez eus Stalin a chom stag gant trec'h milourel ar Gevredidi war an Alamagn nazi dre ma oa bet an Unvaniezh soviedel un aktour penn d'an trec'h. Goude tagadenn an URSS gant Alamagn an trede Reich d'ar 6 a viz even 1941, dre an Oberiadur-brezel Barbarossa, an URSS a oa bet tost da gouezhañ en e foul met dre kolloù denel ha dafar ramzel e oa bet trec'het an enebour. Kement-se a zegasas ur brud bedel da Stalin hag a roio harp d'e galloud war an impalaeriezh ledet eus harzoù kornôg ar Republik Demokratel Alamagn betek ar Meurvor Habask.\nD'an 9 a viz C'hwevrer 1946, Stalin en devoa graet ur brezegenn foran ar pezh a oa ral ar pal a oa da embann sklaer ne oa ket kenglotus ar gomunouriezh hag ar gapitalouriezh. Lakaet en devoa ivez war-raok e oa o tont war-wel ur stourm evit an danvezioù diazez hag ar marc'hadoù ekonomikel. An Eil Brezel-bed hervezañ na oa bet nemet hini diwezhañ un heuliad brezelioù a vefe echuet pa vije troet an holl broioù d'ar gomunouriezh. Stalin a gendalc'has gant an hent-se e-pad peurrest e ren o tegas ar Brezel Yen.\nBugeliezh ha stummadur[kemmañ | kemmañ ar vammenn]\nJozef Stalin e 1894\nGanet eo bet e Gori e Jorjia, ha savet eo bet e yezh e vro. E dad a oa kereour, ha lonker, a zorne anezhañ gwashañ ma c'halle, ha ne felle ket dezhañ e raje studioù. E vamm avat, a felle dezhi ober un eskob gantañ, a skoe gantañ ivez.\nMont a reas d'ar skol gant ar veleien, d'ar mare ma oa nevez deuet an urzh da ober skol e ruseg hepken, ha da gloerdi ortodoks Tiflis (Tbilisi hiziv), met ne voe ket beleget. Gloazet e voe e vrec'h en ur gwallzarvoud ha chom a reas mac'hagnet. Darbet e voe dezhañ mervel gant ar vrec'h, ha chom a reas merket e zremm.\nTroet e oa da lenn ha d'en em gannañ. Abred e lennas levrioù Darwin, Hugo, Zola, ha Marx. Skrivañ a reas un nebeud barzhonegoù en e yezh, hag a voe embannet. Daremprediñ a rae dispac'herien en un tu, ha hailhevoded en tu all, ha gante ez eas da laerezh bank Tiflis.\nAr gouestl en oberezhioù dispac'hel[kemmañ | kemmañ ar vammenn]\nPa oa bet roet lamm d'ar tsar e-pad Dispac'h miz C'hwevrer 1917 e tistroas raktal eus e doull-bac'h e Sibiria evit mont e-touez pennoù uhel Strollad Komunour Rusia e Sankt-Peterbourg. Goude marv Lenin e miz Genver 1924 ez eas da sekretour Strollad Komunour an URSS pa oa kevezerezh etre eñ ha Trotski evit kemer lec'h tad an dispac'h komunour. E 1928 e voe skarzhet Trotski gantañ. Ar IVe Etrebroadel a vo krouet gant hemañ e 1938. E 1940 avat e vo drouklazhet gant Ramon Mercader, war urzh Stalin.\nAr Spurjoù meur[kemmañ | kemmañ ar vammenn]\nPennad spisoc'h: Spurjadennoù Bras\nE Miz Kerzu 1934, Sergueï Kirov, penn ar strollad komunour e Leningrad, a oa lazhet. Kirov e oa ar penn soviedel brudetañ ha karetañ en URRS. Bet e oa dilennet gant ar muiañ a vouezhioù er poellgor kreiz. Dre-se e oa posubl dezhañ bezañ un deiz o kemer plas Stalin e penn ar sekretouriezh kreiz. Stalin a oa bet dilennet gant an nebeutañ a harp e-keñver an holl gannaded bet dilennet.\nAn urzh Niverenn 00447 eus ar 30 a viz Gouhere 1937. Goulennet e oa un niver a dud harzet hervez an orinoù bevañ, pe e vefent kablus pe get.\nUrzh da herzel tad Aza Rakhmanova sinet gant Stalin\nDaou abeg a oa bet d'ar muntr-se: lazhet e oa bet enebour pennañ Stalin da geñver politikerezh, ouzhpenn da-se e oa bet tu gant Stalin da implij an heug e-touez ar bobl eus ar muntr-se evit kenderc'hel gant spurjañ er strollad ha goude-se er-maez eus ar strollad.\nAr Spont bras stalinour a oa bet kroget an nozvezh ma oa bet embannet un dekred a roe lamm d'an holl gwirioù keodedourel, kement ha d'ar goulennoù distaol ur wech kondaonet d'ar marv gant lezioù-barn ispisial an NKVD. Dont a reas Stalin da Leningrad evit kemer penn skrapadenn milieroù a annezidi.\nMiz Eost 1936, kentañ prosez Moskva (diwar tri) a grog evit lazhadegañ ar volcheviked kentañ a oa bet el luskad(Ali personel)\n. Stalin dre-se a zeu a-benn da vougañ da vat ha da viken e enebourien kevezerien eus ar bloavezhioù 1920. Ar re-se a oa trec'het dija da geñver poltikel abaoe pell met c'hoant en devoa Stalin da vezañ sur ne vefe ket mui riskl ebet ganto.\nPelloc'h evit ar pal-se, Stalin a zo menet gant erlec'hiañ an holl pennoù a oa bet o sikour hag harpañ anezhañ etrezek hent ar galloud er bloavezhioù 1920-1930 gant ur remziad tud nevez. Ar re yaouank-se lesanvet « remziad 1937 » (Khrouchtchev, Beria, Malenkov, Jdanov, Brejnev, hag all.) n'o deus bet anavezet nemet Stalin e-penn ar vro, ouzhpenn da-se e oa bet roet pep tra dezho gant Stalin. Un azeulerezh o deus evitañ, ar remziad a-raok a oa leal da Stalin met a wele anezhañ evel ur penn doare primus inter pares ha n'eo ket evel un doue bav. Ar remziad kosoc'h a c'helle burutellañ selloù Stalin pa ne seblante ket dezho e oa speredek ar pezh a oa divizet. Etre 1937 ha 1939, Stalin a raktres lazhadeg hanter ar Politburo, eus an tri c'hard eus izili ar strollad emezelet etre 1920 ha 1935. Ar Spont bras stalinour a dag an holl aozadurioù : troc'hoù garv a zo en holl ministerioù, Gosplan, Komintern, Arme Ruz betek (gant an amzer o redek) gwarded ar c'hampoù-bac'h Goulag ha poliserien an NKVD.\nAn Trede etrebroadel[kemmañ | kemmañ ar vammenn]\nE miz Eost 1939 e savas un feur-emglev e Moskva, darn anezhañ chomet kuzh d'an ampoent, gant Adolf Hitler, penn faskour an Alamagn, evit klask bezañ prest evit ar brezel a rakwele etre an div riez c'halloudusañ en Europa. E 1941 e kavas e c'hoarveze re abred pa oa bet aloubet an URSS gant ar Wehrmacht. Neuze e cheñchas liv e brezegennoù dre ar radio pa lakaas ar pouez war difenn ar vammvro hag e tilezas lod eus an divizoù komunour rik. Evel-se e vroudas holl bobloù an Unaniezh soviedel da gaout ur spered kalonek evit stankañ ouzh an enebourien, ken kriz e vezent pa kemerent tiriadoù ar C'hornôg. Etre 1943 ha 1945 e roas harz lu an URSS d'ar Wehrmacht a gilas diwar neuze. Betek Berlin ez eas an Arme Ruz. 20 milion a Soviediz a varvas e-pad an Eil brezel bed.\nJozef Stalin e 1949\nChom a raio ar broioù bet treuzet gant an Arme Ruz dindan beli an URSS goude Kendalc'h Yalta. Dindan evezh strizh Stalin e chomint, ar pezh a vo komprenet gant an holl goude taol Praha e 1948. E 1947 e voe krouet gantañ ar C'hominform, un Etrebroadel nevez a vo dindan ar SKUS (Strollad Komunour an Unaniezh Soviedel). Displann e vo politikerezh Stalin en Azia avat : un degemer klouar d'an dispac'h e Sina, oberioù gant kalz a evezh e Korea.\nTorfedoù[kemmañ | kemmañ ar vammenn]\nTreuzdougen ret annezidi ouzh evezh gwarded\nLazhadegoù Vynnytsia (1937-1938)\nJediñ an niver a gouzañverien[kemmañ | kemmañ ar vammenn]\nA-raok 1991 ha fin an URSS, an enklaskerien o devoa klasket gouzout pet a dud a oa marvet dre ar stalinouriezh o devoa lakaet war-raok sifroù etre 3 ha 60 milion. Ur wech disrannet an URSS prouennoù a oa kemeret adal an dielloù soviediz kavet e oa bet:\n799 455 lazhadeget (1921–1953)\nTro 1,7 million lazhet er Goulag\nTro 390 000 lazhet e-pad dezougen ret ar c'houlaked\nEn holl e oa neuze 2,9 milion a dud bet lazhet hag enrollet en dielloù ofisiel.\nAn dielloù ofisiel soviedel na gontont ket gouzañverien an deportoù gouennel, dezougen ret ar boblañsoù alaman e-fin pe goude an Eil Brezel-bed. eric D. Weitz en doa skrivet, "E 1948, hervez Nicolas Werth (Diazezadur Hoover), feur marvel an dud dezouget ret eus ar C'haokaz, 600 000 anezho, etre 1943 ha 1944 en doa tizhet 25%." Da ouzhpennañ a vefe al lazhadegoù kaset da benn gant an NKVD evel Lazhadeg Katyn, mougadennoù an "enebourien diabarzh", lazhadegoù en tiriadoù nevez aloubet gant URSS ha lazhadegoù ramzel izili an Arme Ruz (dizerterien pe tud lakaet da dizerterien) e 1941. E-pad ar brezel a-bezh ar soviediz a lazhadegas 158 000 soudard en abeg da vezañ dizertourien, an "unvezhioù talañ" eus an NKVD a fuzuilhas milieroù all.\nGoude an Eil Brezel-bed[kemmañ | kemmañ ar vammenn]\nMarv Stalin[kemmañ | kemmañ ar vammenn]\nMarvet eo d'ar 5 a viz Meurzh 1953. Sergey Prokofyev ar sonaozour brudet a oa marvet 50 munutenn a-raok Stalin. C'hwec'h devezh a oa ebt gortozet a-raok embann ar c'heloù er Pravda evit ma chomfe selloù an holl war marv Stalin. Pouezhet kreñv e oa bet war familh Sergey Prokofyev evit ma chomfent mut.\nD'an 9 a viz Meurzh 1953 e voe obidoù Stalin e Moskov. E-pad al lid e voe un hortad, mervel a reas kantadoù a dud marvet pe flastret pe mouget. Istimet e vez e oa bet 5 milion a arvesterien, a youl vat pe deoget, devezh an obidoù.\nStalin hiziv-an-deiz[kemmañ | kemmañ ar vammenn]\nEr maez Rusia[kemmañ | kemmañ ar vammenn]\n1añ a viz Mae 2009 e Londrez, strolladoù an tu kleiz pellañ gant ur banniel Stalin\nLod tud pe aozadurioù a gemer awen pe a lid Jozef Stalin c'hoazh hiziv-an-deiz.\nLod tud a gred dezho e vefe Jozef Stalin ur mab amreizh da Nikolay Prjevalsky an ergerzhour brudet. Ar vojenn a zo diazezet war tresoù dammheñvel dremmoù an daou zen. N'eus prouen istorel ebet a ziskouezfe e vefe bet Nikolay Prjevalsky o weladenniñ Georgia.\n↑ Vagif Samadoghlu, Azerbaijan International\n↑ «Mars 1953, on pleure le camarade Staline», France Culture\n↑ Robert Littell, pennad-kaoz gant La Lettrine\n↑ Michel Winock, Les Français pleurent le petit père des peuples..., L'Histoire, miz C'hwevere 2003\nAdtapet diwar « https://br.wikipedia.org/w/index.php?title=Jozef_Stalin&oldid=1935590 »\nJeneraled an URSS\nKemmoù diwezhañ degaset d'ar bajenn-mañ d'an 6 Gen 2022, da 20:30.


Pajenn:Sales - Introduction d’ar Vuez devot.djvu/402 - Wikimammenn\nPajenn:Sales - Introduction d’ar Vuez devot.djvu/402\nchout deomp ; penaus en heur ar maro e ranquimp quitat tout ha dilesel ar pez hon eus destumet etre daouarn hen-a-hen, pere er fouillezo martese ; peautramant e servicho dezo an dra-se d’en em zauni, hac an seurt songesonou mad-se. Comsit ive cals a enep an avariçdet ha meulit cals disprigeanç ar bed : en em contraignit da rei alies an alusen ha da ober œuvrou a drugarez, ha list un occasion bennâc da dremen hep destum hac hep gounit.\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/402&oldid=118576 »


lundi 27 mars 2017 à 11:15 Par Tudi Crequer, France Bleu Breizh Izel\nErwan Allain, a zo staliet e Bro Alamagn. Unan eus pennoù bras ar stal Sobac eo. Mat e vefe da Vro C'hall kemer harp war skouer Bro Alamagn ha digreizennañ da vat ar vro.\nMa vije Erwan Allain Prezidant ar Republik\nAnat eo eo poent digreizennañ Bro C'hall hervez Erwan Allain. "Kalz gwelloc'h" eo ur vro digreizennet eget unan kreizennet emezañ. Divizet e vefe "gant an dud" petra zo mat ober evito. Muioc'h demokratel met ivez gwelloc'h evit an ekonomiezh e vefe digreizennañ ar vro eme Erwan Allain. Aesoc'h e vefe neuze d'an embregerezhioù "da ziwanañ ha da greskiñ".\nLaouen an Alamaned gant an digreizennañ\nHervez Erwan Allain n'eus ket nemet "ar Barizianed" o soñjal eo mat derc'hel ur vro kreizennet. Pa oa c'hoazh o chom e Pariz, "er bloavezhioù 1993/94", tud an Datar (Délégation interministérielle à l'aménagement du territoire et à l'attractivité régionale) a embanne e oa ar C'hallaoued gant ar c'hoant "adgreizennañ". Kevier e vefe hervez Erwan Allain.


Tryo a zo ur strollad gall a ra sonerezh gall.\nDaoust d'e anv, 5 den a zo e Tryo : Guizmo (kaner ha gitarour), Christophe Mali (gitarour ha kaner), Manu Eveno (gitarour solo, kaner ha leun a binvioù all...), Daniel "Danielito" Bravo (binvioù-skeiñ) ha Bibou (d'an teknik).\nDaoust m'o deus kroget gant ur sonerezh klev levezonet gant ar reggae, deuet eo a-benn ar strollad da vont pelloc'h o tapout sonioù o tont eus ar bed a-bezh. Tryo a zo deuet a-benn ivez d'en em zistagañ eus al leurenn sonerezhel gall dre e zestennoù endalc'het ha dre meskaj teir mouezh ar strollad.\n2 Stummadur ar strollad\nE 1995, Manu Eveno ha Guizmo a zo er strollad M'Panada. Kej a reont gant Christophe Mali e-pad ur gomedienn war gan e MJC Fresnes. E-pad ur veaj mignoned er Pireneoù, krog a ra an tri d'ober sonerezh tro-dro d'un tan. Dre ma blij dezho ar pezh e reont (adkemer tonioù klasel e-mod reggae), seniñ a reont war al leurenn goude bezañ pleustret ur wech nemetken. Mont a ra en-dro an arvest, neuze e tivizont da gendalc'h. War kostez an aod Atlantel, seniñ a reont un tamm e pep-lec'h, ha gounez a reont o galonsoù a strollad leurenn.\nE penn-kentañ 96, un heuliadenn a festival a vez graet gant ar strollad, ha krog a reont gant un droiad gall. E 1998, Daniel Bravo, lezañvet Danielito, a zeu da echuiñ stummadur ar binvioù-skeiñ, hag a grog er strollad war ar bladenn kentañ 'Mamagubida' (anv stummet diwar silabenn kentañ anv ar sonerien : Manu, Mali, Guizmo, Bibou ha Daniel).\nAr memes bloavezh, radioioù lec'hel a lak ar bladenn da vezañ selaouet, hag ur berzh gwirion a gav ar bladenn. Kanaouenn kentañ ar bladenn : L'Hymne de nos campagnes (hag a zeu just a-walc'h da vezañ « hymne » ar strollad) a gavas ur berzh spontus bloavezhioù war-lerc'h, rak ret eo gortoz 2006, da larêt eo eizh bloazh war-lerc'h, e c'hellomp krog da glevout ar ganaouenn-mañ war radioioù evel NRJ. Ur ganaouenn all azeulet gant ar faned : La Main verte, e-lec'h e vez goulennet lezennekadur ar C'hanabis gant ar strollad.\nDaou vloavezh war-lerc'h, e 2000, Tryo a embann e eil bladenn, Faut qu'ils s'activent e anv. Ar bladenn-mañ a zo kalz muioc'h barzhoniek gant kanaouennoù evel 5 sens, La mer pe Les Nouveaux Bergers, gant pozioù labouret-kennañ. Kej a ra Tryo d'ar mare-se gant ar strollad « sirk straed » Les Arrosés. En em kav a reont menozhioù heñvel, ha diviz a reont en em unvanañ a-benn kinnig un arvest sonerezh ha gwelidik : Tryo et Les Arrosés : Reggae à coups d'cirque. Enrollet eo an arvest war un DVD gant ar memes anv e Paris e 2002.\nE 2003, embann a ra ar strollad un 3(de) bladenn, Grain de sable, e-lec'h e kavomp berzhioù brasañ ar strollad : Sortez-les, Pompafric, Serre-moi, Récréation et Désolé pour hier soir. Ar bladenn en em ziverk eus ar re all dre pozioù muioc'h endalc'het en un doare politik..\nUl live all a zo graet e 2004 : De bouches à oreilles.... Stummet eo ar bladenn-mañ gant daou bladenn : unan enrollet en Olympia, hag unan all enrollet en ur sal bihanoc'h, "Le Cabaret Sauvage", e-lec'h e c'henlabouront gant lodenn binvioù-kouevr ar strollad Mister Gang ha gant Les Ogres de Barback evit ur ganaouenn dibar añvet La première fois. Adkavout a reomp ivez adkemeradenn kanaouenn Claude Nougaro, Armstrong, er bladenn-mañ.\nE 2005 e vez embannet gant Tryo un DVD live nevez añvet Au Cabaret Sauvage evel an eil pladenn embannet ar bloavezh a-raok. Adkavet e vez ar memes kanaouennoù eget war ar bladenn gant kanaouennoù ouzhpenn : Babylone (kanaouenn er bladenn gentañ) ha daou zuo gant Les Ogres de Barback : Mam'zelle Bulle (ur c'henlabour etre an daou strollad) hag Accordéon pour les Cons, un adkemeradenn eus an « Ogres ».\nLid a ra Tryo e 10 vloaz ar memes bloavezh, hag a brofit evit prientiñ un arvest dibar. Da respont da goulenn ar faned a vro-Kebek, deuet int, e-pad amzer ar festoù, ober un dro er vro yen-mañ. Memes e Bro-C'hall, an droiad a ra berzh bras. An abadennoù a bad teir eurvezh hag a zo dreistordinal : Valérie, ur plac'h eus ar strollad Les Arrosés, en deus labouret ganto war lodenn gwelidik an arvest, e-lec'h eo ret ouzhpenn ar skramm ramz e-lec'h e teu war-wel alies Karl Zéro hag e-lec'h a ra Mathieu Chedid un duo virtuel gant Manu. En droiad-mañ, kanaouennoù « klassel » ar strollad a zo sennet (da zrugarez d'ar medley pa grog an abadenn), hag ivez ar ganaouenn J'ai dix ans eus Alain Souchon.\nChristophe Mali en deus disklêriet e groge gant ur raktres solo.\nStummadur ar strollad[kemmañ | kemmañ ar vammenn]\nGuizmo : kan, gitar\nChristophe Mali : gitar, kan, boest an diaoul, piano\nManu Eveno : gitar solo, kan, binvioù-skeiñ, oud, hag all...\nDaniel "Danielito" Bravo : binvioù-skeiñ\nBibou : teknik\nDe bouches à oreilles (live), 2004\nDVD Tryo et les Arrosés : Reggae à coup d'cirque, 2002\nDVD Tryo A l' Olympia Et Au Cabaret Sauvage, 2005\nLabel ar strollad : Yelen musiques\nLec'hienn Christophe Mali (raktres solo)\nForum-breutaat diwar-benn Tryo\nKeleier war Tryo\nAdtapet diwar « https://br.wikipedia.org/w/index.php?title=Tryo&oldid=1798491 »\nLeurenn sonerezhel gall nevez\nKemmoù diwezhañ degaset d'ar bajenn-mañ d'an 23 Mez 2018, da 20:04.


Kevredigezh relijius ar Vignoned - Wikipedia\nPendle Hill e Bro-Saoz m'en dije bet George Fox ur weledigezh a atize anezhañ da dalvoudekaat merzerezh eeun Doue, ur meizad kreiz evit ar Grenourien.\nKevredigezh relijius ar Vignoned zo ul luskad reijius savet e Bro-Saoz er XVIIvet kantved gant disrannourien eus an Iliz anglikan hag eus he luskad puritan. Anavezet eo izili al luskad-se dindan an anv a Grenourien pe Quakered met etrezo e reont « Mignoned » ha « Mignonezed » anezhe. Alies e vez anvet al luskad Kevredigezh ar Vignoned hepken.\nKregiñ a reas al luskad e-kreiz ar XVIIvet kantved e Bro-Saoz, pa fellas d'ur strollad ennañ muioc'h evit 50 prezeger baleer anavezet evel an "tri-ugent kadarn" (en o zouez James Naylor, George Fox, Margaret Fell ha Francis Howgill) adsevel un azeulerezh diazezet war ar pezh a gredent e oa doareoù ober an Iliz kristen en he deroù, o lakaat ar pouez war anaoudegezh hiniennel ar C'hrist gant an hiniennoù ordinal. A-du eo an istorourien da welet e George Fox ar saver pe ar rener pennañ e deroù al luskad.\nAbaoe e grouidigezh e Bro-Saoz ez eus gounezet feizidi gant al luskad, da gentañ er broioù trevadennet ha poblet gant an Angled-ha-Saozon. En XXvet kantved e oa diazezet kumuniezhioù e Suamerika hag en Afrika ivez gant misionerien quaker. Hiziv ec'h embann ar Grenourien e vefent 350 000 er bed. Hiziv emañ an darn vrasañ eus izili al luskad o chom en Afrika du, ha kristenien avielour int, daoust ma'z eus ur bihanniver frankizour pe mirour e lodennoù zo eus ar Stadoù-Unanet hag eus Europa.\nDisheñvel eo Kevredigezh ar Vignoned diouzh strolladoù all eus ar gristeniezh abalamour ma n'o deus credo ebet ha framm urzhaz ebet. Hervez ar Grenourien, ar gredenn relijius zo un elfenn eus ar sferenn hiniennel ha pep hini zo dieub en e gredennoù. Koulskoude e kred ar pep brasañ anezhe e meizad ar « sklêrijenn diabarzh » (inner light e saozneg), ne vern peseurt ster a rofent d'ar gerioù-se. Kalz Krenourien a anavez ar gristeniezh met ne soñjont ket e klot o feiz gant ar rummadoù kristen hengounel.\nKavout a reer e-barzh Kevredigezh ar vignoned doareoù soñjal liesseurt-kenañ, ha betek ul luskad avielour kreñv.\n↑ Da skouer er pennad "The History of Quakerism" gant Elbert Russell, The American Historical Review, The University of Chicago Press, levrenn 48, Nnn 2, miz Genver 1943, pp 293-294, diverradenn, Arthur J. Mekeel a ya a-du gant an aozer a zeskriv Fox evel « ar ener kentoc'h evit diazezer » al luskad (saozneg : the "leader rather than founder").\n↑ Sellet ouzh Finding Quakers Around the World, FWCC, Carte du monde 2007 de FWCC ha Quaker Information Center.\nAdtapet diwar « https://br.wikipedia.org/w/index.php?title=Kevredigezh_relijius_ar_Vignoned&oldid=1862301 »


Istor Breiz, 1893/Rann 15 - Wikimammenn\nIstor Breiz, 1893/Rann 15\nJ.-A. Lefournier, 1893 (p. 263-279)\n◄ Emgan an Tregont ; emgan Alre (pevarzekvet kanvet). An duk Ian hag Olier Klisson (pevarzekvet kanvet). Jannet Ark ; Fanch, duk a Vreiz ; ar prins Jill (pemzekvet kanvet). ►\nDigouet eo an otrou Ian en dro,\nDigouet eo da ziwal he bro ;\nD’hon divoal dioc‘h ar c’hallaoued\nA waska var ar Vretonet.\nGoude maro Charlez, Iann Montfort oa dug. Tremenet en doa he oll iaouankiz e Bro-Saoz, ha karout a ree ar vro-ze marteze dreist he vro. En he amzer e oa ar Saozon e Kemper, e Lesneven hag e Montroulez. Tud Montroulez ho c’hassaz kuit ha Montfort a gassea ar Vretoned abalamour d’an dra-ze.\nAr Vretoned a reaz neuze brezel d’an duk-ze hanter-Saoz. Rohan a lammaz digantan ar ger a Venet, Laval a gemeraz ar ger a Dol, Ploufragan a gemeraz eur ger e kichen Sant-Briek.\nGuesclin, neuze konnetabl a Frans, da lavaret eo, kabiten an oll armeou, a gemeraz ar ger a Vrest, Alre ha Derval. Ann oll Vretoned o doa kassoni ouz ar Saozon. Montfort a rankaz neuze tec’hout e ty he vignonet a Vro-Saoz. Pa zeuaz Guesclin da Vrest, Salysbury, ar Saoz, a zeuaz d’he gombati. Guesclin en doa prizounerien saoz, ha Salysbury en doa prizounerien breton. Klisson, gouarner Brest, den kriz, heb lavarout ger da Guesclin, a reaz dibenna ar Saozon en eur park balan hag ar bleun melen a zeuaz ru gant ar goad. Ar Saozon, o velout ar c’hrisder-ze, a loskaz eur c’hri a c’hlac’har, klevet euz Plogastel beteg Lanveok e Krozon. Neuze, o veza lazet ar Vretoned oa etre ho daouarn, ar Saozon en em daolaz var soudardet Guesclin gant kement a arraich, ma renkas heman kuitaat Brest. Ar roue a Frans, o velout an trouz-ze etre an dug hag he zujidi, a lakeaz embann e oa ar Vreiz dezan, pa guir oa an dug kasseet gant he genvroiz, ha ma oa kasset kuit euz ar vro, 1378. Neuze ar Vretoned, o tigeri ho daoulagat, a lavare : Ar roue-ze a gred e zeufomp da veza Gallaouet ker buhan euz a Vretonet ma zomp. Nan ! nan ! Guesclin, kasset e Breiz gant ar roue a Frans, oa dilæzet en eun taol gant an oll Vretoned ha skriva a ree d’ar roue Bro-C’hall : « Guelloc’h eo din dilezel va c’harg hag he renta deoc’h. Abaoue oun dilezet gant va c’henvroiz, me a zo evel eul lapouz troc’het dezan he ziouaskel. » Raktal ma oa klevet an embann-ze euz ar roue a Frans, Rohan, Laval, Malestroit, Montafilant, La Hunaudaye, Kerimel, Goyon, Kersaliou, Roujoux, Penhoat, Montauban ha Kelen a guitaaz Paris.\nNeuze Iann Montfort oe galvet en dro. Pa zigouezaz e kichen Dinan, an duchentil hag ar bobl en em daole er mor beteg an daoulin evit he zigemer. Intanvez Charlez Bleiz he unan a zeuaz da zigemerout Montfort ha da ober dezan aliou mad evit savetei ar vro, rag hi e doa e guirionez eur galoun breton. Ar bobl a zeue gant ar veleyen hag ar c’hroaziou var an henchou evit he zigemer. Ar Gallaouet oa trec’het. Eun dra gaer meurbet evit ar Vretonet eo da veza, en amzer ma oa an dug er meaz euz ar vro, savet ho unan ar funcher evel ma vije bet er ger. Ne oa dispignet nemet ar pez a oa dleet ; hag an nemorand oa rentet d’an dug gant he oll draou a dalvoudegez pa zeuaz en dro er vro. Na pebez respet, pebez doujans o doa hon tud koz evit ar re ho gouarne ! E pelec’h vo kavet eur bobl hag en deuz gret kement all ? An aotronet Fontenay, Kerimel, Goyon, La Houssaye, Montafilant, Beaumaner, La Hunaudaye, oa bet karget da gemer soursi euz peb tra epad ma oa an dug en harlu, euz a 1374 beteg 1379.\nAn dug a velaz a dlie beza ar Vretonet tostoc’h d’he galoun eget ar Saozon, hag ar Vretoned a gomprenaz ar raolt zo eur pec’het.\nEvit diskuez d’he duchentil he anaoudegez vad, Montfort a roaz dezo da zougen var ho guiskamand eur guelc’hen aour gant an hermin a Vreiz, hag ar c’homzou-man : Da va buhez !\nPa varvaz intanvez Charlez Bleiz, he bugale oa c’hoaz e Bro-Saoz, ha n’ho doa ket arc’hant avoalc’h evit dont e meaz euz ho frizoun. 1384. Richard, roue a Vro-Saoz, a c’halvaz eun devez dirazan Iann ha Guillou, bugale da Charlez Bleiz, « Mar kirrit, emezan, va anaout evit ho roue, m’ho kasso d’ho pro, hag a rin deoc’h ar Vreiz da c’houarn. — Guelloc’h deomp mervel pell euz a Vreiz, emeent-hi, eget he lakaat dindan gallout ar Saozon. » O Breiz ! ma oa neuze da barkeier ha da veachou leun a zrez, kalonou da vugale oa leun a vertuziou hag a garantez evit te !\nAbaoue emgann ann Tregont, ar Vretoned oa brudet muioc’h evit kent. Sylvestr Budes, euz a voen Guesbriant, a zigasse hon Tad Santel ar Pab en dro e Rom, euz pelec’h oa bet kasset kuit gant tud fall. Dek euz an Allmagn o veza goulennet kombati gant Sylvestr hag he dud, an dek Breton a c’hounezaz ar viktor var an dek Allmand.\nEn amzer-ze, Guesclin a gouezas klan epad ma klaske kemer ker Kastel-Nevez-Randon, e Frans. Alc’hueou ar ger-ze oa digasset en amzer ma varve ar c’habiten braz-ze, var he archet, 1380. Ar Breton ker brudet-man oe sebeliet etouez ar rouaned a Frans, en iliz Sant-Denez, e Paris. Ouspen ma oa Guesclin eur soudart vaillant, be oa ive eur c’hristen mad. Den n’en doa mez neuze da heulia ar relijion katholik.\nHo pe sonj, eme Guesclin d’he soudarded, c’hui, tud a vrezel, a renkit atao espern an dad konsakret da Zoue, ar vugale, an dud koz, ar merc’het, ar paourkez pobl.\nKlisson, soudard vaillant ive, mæz eun den kriz, en doa demezet he verc’h Mac’harit gant mab hena Charlez Bleiz. Montfort a gredaz a glaske Klisson kaout ar gurunen, hag abalamour d’an dra-ze hen lakeaz dre drahison en eun tour huel e kichen Guenet. Na gredaz ket ober an taol-ze nemet dre guz, o c’hourchemen da Bazvalan he laza ; Bazvalan oe karget d’he zivoal en tour-ze. Laval, Beaumaner ha Bazvalan, tuchentil breton, a n’em daolaz da dreit an dug evit na raje ket eun torfet ker braz. An dug n’ho selaouaz ket ; koulskoude na hellaz ket sarra he zaoulagad epad an noz. D’ar fin, he voad o veza deuet ienoc’h, spountet oe euz ar pez en doa ordrenet, hag e vouelaz epad an diveza loden euz an noz. Da c’houlou-deiz, Bazvalan a zeuaz d’he gaout. « Ha gret-teuz ar pez m’euz gourc’hemennet did deac’h ? eme an dug da Bazvalan. — Ia, va aotrou, emezan, — Tec’h kuit, eme an dug, ha na zeu biken mui dirazoun. » Kement a c’hlac’har en doa an dug, ma na fellaz ket dibri en deiz-ze. O klevout kement-ze, Bazvalan a zeuaz adarre da gaout an dug, hag a lavaraz dezan e guirionez ne oa ket lazet Klisson. Rag gouzout a ree mad an dug en dije bet eur c’heuz braz da veza gret eur seurt torfet. An dug, laouen meurbet, a roaz e presant kant mil liurz d’he servicher mad en doa espernet dezan eur pec’het bras.\nMeur a vloaz goude, Klisson, konnetabl a Frans, evel oa bet Guesclin, a ree ar brezel d’an dug Iann. Montfort o veza deuet koz, hag o velout a dostae ar maro outan, a fellaz dezan en em unani gant he adversour ; kinig a reaz ar peoc’h da Glisson. Heman n’en doa ket ankoet ar fæçon disleal ma oa bet laket en eun tour huel e Guenet : aoun en doa na raje an dug goab anezan, hag e lakeaz lavarout dezan ne iaje d’he gavout nemet digass a raje dezan he vab he unan. An dug a gassaz deoc’h-tu da Glisson, e Joslin, he vab Iann, bugel a c’huec’h vloaz. An dour a zeuaz e daoulagat Klisson o velout pegen guir oa c’hoant an dug da veva a unan gantan. O veza poket d’an dug bihan, dont a reaz gantan da gaout he dad, heman araok mervel, he greaz goard evit he vab. Skuer kaer roet da viken d’an dud o deus kassoni etrezo. 1399.\nVar dro an amzer-ze oa kavet ar mod da ober ar poultr ; araok, ar zoudardet n’ho doa ket a fuziliou, nemet goaf, kleze, hag armou euz ar sort-ze, evit ar gombat.\nAdtapet diwar « https://br.wikisource.org/w/index.php?title=Istor_Breiz,_1893/Rann_15&oldid=168628 »